text:
Ret Karibense ta trese un seri di artíkulo tokante e islanan di Hulanda Karibense, sinku aña despues di e renobashon estatal di 10 di òktober 2010. Riba e fecha ei a desmantelá Antia Hulandes i Sint Maarten i Kòrsou a bira pais outónomo den reino. For di e dia ei Boneiru, Sint Eustatius i Saba ta ‘munisipio ekstraordinario’ di Hulanda. Aruba tin e státùs outónomo for di 1986 i no tabata forma parti mas di Antia Hulandes.
THE BOTTOM – E komparashon di listanan di kompra di 2014 i 2015 ku 24 produkto básiko, ta mustra un bahamentu di preis di 23.4 porshento na Saba. Ainda e kompranan ta kasi dos be mas karu ku na Hulanda si.
Tin kompra di tur dia ku a baha den preis ora e tres supermerkadonan ‘grandi’ na Saba – My Store Supermarket, Big Rock Supermarket i Unique Supermarket – a firma un Convenant of Cooperation na febrüari, den kua a establesé preisnan máksimo pa diessinku produkto.
Na Saba a paga 82.97 dòler pa e 24 artíkulonan. Riba e lista tin un pan blanku hinté, aros, un bleki di bonchi, kuater bleki di tuna, konkomber, un kilo di galiña, te, habon di laba paña, papel di wc i otro produkto básiko. Na Hulanda konvertí a paga 44,72 dòler pa e mesun kompranan.
E base di e Convenant ta ku no ta subi preis di produkto ku ta na – òf bou di – preis máksimo kaba i no ta baha preis di produkto ku aktualmente ta riba preis máksimo. No ta subi preis sin deliberashon. Ademas Saba por tene preis di konkomber, sèldu i tomati abou pasobra esakinan ta krese lokalmente. Webu tambe por haña lokalmente. Esaki kontrali na Sint Eustatius kaminda no tin nada ta krese lokalmente.
Doñonan di supermerkado ta bisa ku e preisnan mas haltu ta konsekuensha tambe di e gastunan mas haltu ku ta kobra e suministradónan na Sint Maarten. Nan ta inkorporá tur gastu di duana den nan preis. Esaki no tabata e kaso tempu ku Saba i Sint Maarten huntu tabata pèrtenesé na Antia hulandes i tabata forma un pais.
Eilandsraad di Saba na yüli a trese e belasten dòbel dilanti na Hulanda ku e habitantenan mester paga na Saba i pa Sint Maarten. Nan ke pa Hulanda para e belasten di importashon te ora yega na un solushon ku Sint Maarten.
Pero Minister di Asuntunan Interior i Relashonnan den Reino Ronald Plasterk ta bisa ku “e belasten dòbel t’ei solamente si un hende di Sint Eustatius òf Saba kumpra otro kos ku no ta di promé nesesidat serka un empresario na Sint Maarten ku no ta kleim e dispensashon di eksportashon i te asina leu ku e balor ta subi e dispensashon di biahero di 500 dòler. Si e empresarionan no kobra e dispensashon serka e kumpradó e ora ei no ta trata mas di kobramentu dòbel di belasten.”
Entretantu a habri un supermerkado chines nobo na Saba, Saba Wishes, ku a sorpresá públiko kumprado ku preis abou. E komparashon di algun preis den e empresa nobo ku otro supermerkado ta mustra un diferensha grandi. Doño di supermerkado Enson Li ta bisa ku e ta tene su preisnan abou pasobra e ta koperá ku un supermerkado na Sint Maarten i un supermerkado na Sint Eustatius i ku nan por parti e preis di e petishon i e gastunan di entrega.
“Mi yu hòmber ta bai Sint Maarten tur siman pa kumpra produkto pa e mihó tarifanan di suministradónan. Nos no ke ta dependiente di un suministradó so, nos ta wak rònt pa e mihó preisnan”, Li ta bisa.
Outor Hazel Durand


c: text/html

text:
WILLEMSTAD – “Mi tin 20 aña den komersio i e aña aki tabata esun di mas malu ku ma yega di konosé, mi bentanan a kai ku sigur 50 porshentu kompará ku aña pasá”. Asina un komersiante preokupá den Breedestraat Otrobanda a trese dilanti.
E mesun situashon aki ta konta pa komersiantenan den Punda tambe. Komersiante den ambos parti di siudat a eksperienshá un kaída drástiko den nan bentanan prinsipalmente den luna di desèmber. E aña aki ni e tradishonal nochinan di kompra no a yuda oumentá e bentanan den desèmber. Turismo tambe no a kontribuí manera e komersiantenan a spera.

robotstxt: allowed

filter: keep


text:
Plasterk ta bishita parti Caribense di Reino
Minister Plasterk di Asuntonan Interior y di Relacionnan di Reino ta bishita e 6 islanan di parti Caribense di Reino for di dialuna 14 di augustus te cu diabierna 18 di augustus.
Minister Plasterk lo papia cu dirigentenan di paisnan Aruba, Curaçao y Sint Maarten y cu esunnan di e municipionan particular Bonaire, Sint Eustatius y Saba riba e desaroyonan di e ultimo añanan y riba e coopracion denter di Reino. Tambe e ta bishita diferente proyecto riba e islanan. Globalmente e programa ta consisti di e siguiente partinan.
Dialuna: Saba y Sint Eustatius
- Combersacionnan cu Conseho Ehecutivo y Conseho Insular.
- E ta bishita renovacion di “Government Guesthouse” di Sint Eustatius.
Diamars: Sint Maarten
- Combersacionnan cu Gobernador, presidente di Parlamento y e ta asisti na reunion di conseho di minister.
- Presentacion di “Elderly Project” di Fundacion Desaroyo di Sint Maarten.
- Tambe e ta bishita Warda nos Costa.
Diaranson: Bonaire
- Combersacion cu Conseho Ehecutivo y Conseho Insular.
- Bishita na proyecto di naturaleza.
Diahuebs: Aruba
- Combersacion cu Prome Minister, Gobernador y presidente di parlamento.
- Bishita na e edificio renoba di Corte Comun di Husticia (cu medionan di FDA).
Diabierna: Curaçao
- Combersacionnan cu Prome Minister y cu Gobernador.
- Bishita na Carmabi, e proyecto di coral.
- Bishita na Warda nos Costa.


text:
KRALENDIJK – Djamars 1 di òktober 2019 ‘Obersi Group of Companies’ a selebrá 35 aniversario. Gerensia a organisá un fiesta kaminda a invitá diferente persona pa selebrá nan aniversario. E selebrashon a tuma lugá na e ofisina na Playa pabou. Na e okashon doño di e kompania Alvin Obersi, a dirigí algun palabra na tur presente i entre otro el a menshoná: ”35 aña pasá, a inisiá e negoshi, i awe e doño i nòmber di e empresa ta meskos. Esei ta bisa tur kos. Awe nos ta selebrá pasado, presente i futuro. Hopi hende ta papia di Xerox, loke a pega den komunidat komo nòmber di e negoshi. 35 aña pasa e tabata ‘Obersi Electronic’ i despues ‘Obersi Group of Companies’, ”Obersi a menshoná. Seguidamente Pader Ivan Dario Perez Gomez a hasi orashon dilanti di e edifisio i huntu ku tur a kanta kantika di alabansa. Despues a bendishoná gran parti di tur presente ku awa bendita. Pader a menshoná ku Alvin ta ehèmpel pa hopi komersiante riba Boneiru. Esaki pa motibu ku e tin un kurason habri pa yuda komunidat, loke ta hopi importante, esta duna bèk na komunidat, ”entre otro Pader Ivan a menshoná. Selebrashon a kontinuá unda tur hende a gosa di e anochi tumando algu di kome i bebe, i interkambiá di kombersashon.
Slogan di selebrashon 35 aña ta: ‘Past – Present and Future’


text:
MINISTER DI DESAROYO EKONÓMIKO DR I.S. (STEVEN) MARTINATA ENKABESÁ MISHON KOMERSIAL PA REPÚBLIKA DOMINIKANA
MINISTER DI DESAROYO EKONÓMIKO DR I.S. (STEVEN) MARTINATA ENKABESÁ MISHON KOMERSIAL PA REPÚBLIKA DOMINIKANA
WILLEMSTAD- Komersio eksterior ta di sumo importansia pa Kòrsou, konsiderando e limitashonnan di un ekonomia chikitu. Pa e motibu aki i komo parti di su maneho di kooperashon ekonómiko ku eksterior, Ministerio di Desaroyo Ekonómiko (MEO) ta organisá un mishon komersial pa Repúblika Dominikana di 28 pa 31 di ougùstùs awor, enkabesá pa Minister di Desaroyo Ekonómiko Dr I.S. (Steven) Martina. Meta di e mishon ta pa fortifiká e lasonan komersial ku e pais.
Repúblika Dominikana a keda identifiká den e Akuerdo di Gobernashon 2017-2021 komo un di e paisnan di prioridat, siendo un ekonomia ku un proyekshon pa kresementu di 4,5% den 2017 i ku hopi posibilidat pa importashon i eksportashon. Ademas, Kòrsou ta mantené lasonan históriko, sosial, kultural i komersial hopi estrecho ku e pais.
Reino Ulandes a firma un Memorandum of Understanding (MOU) ku Repúblika Dominikana na ougùstùs di 2016. E MoU ta abarká diferente área di trabou i e mishon komersial di ougùstùs próksimo ta representá un akshon konkreto pa ehekutá kontenido di e MoU.
Pa medio di e mishon, empresarionan lokal tin un oportunidat pa establesé kontaktonan komersial i eksplorá e merkado na Repúblika Dominikana. Konkretamente e mishon aki ta enfoká riba e siguiente sektornan: turismo, zona liber, energia, negoshinan chikí i mediano, logístika i servisio finansiero internashonal.
Ministerio di Desaroyo Ekonómiko tin un ròl fasilitadó i lo sòru pa tur partisipante por partisipá na partinan di e programa i seminarionan. Tambe MEO lo sòru pa e asina yamá “match-making”. Kada partisipante ta responsabel pa su propio gastunan di biahe, akomodashon i transporte. Por registrá te ku djabièrnè 4 di ougùstùs próksimo. Pa mas informashon tokante e mishon òf pa registrá por bishita e página di Facebook di Ministerio di Desaroyo Ekonomiko i tuma kontakto ku representantenan di MEO (Sektor di Kooperashon Ekonómiko ku Eksterior):
Señora Patricia Pinedo via patricia.pinedo@gobiernu.cw òf yamando 462 1444 ekstenshon 126. Tambe por tuma kontakto ku señor Saïd Hensen via said.hensen@gobiernu.cw òf yamando 462 1444 ekstenshon 194.


text:
Den augustus 1493 compania a haya sosten financiero den forma di Subisidio di Salario
Te cu awor a brinda 152.4 miyon na yudansa
ORANJESTAD - Pa comercio y trahadornan por surpasa e crisis economico cu COVID19 ta trece cune, Gobierno di Aruba a bin ta ofrece yudansa den forma di Subsidio di Salario. Desde mei companianan cu ta bin na remarca pa e yudansa aki ta wordo notifica door di SVB y ta haya un plazo di tempo den cual mester aplica pa e yudansa aki pa asina por cubri un maximo di 60% di e salario di trahador. E meta di e yudansa financiero aki ta pa durante e crisis di COVID19 por conserva cupo di trabou na beneficio di Aruba su economia. Den luna di augustus 2020, un total di 1493 compania a haya Subsidio di Salario pa por cumpli cu e salario di 20434 trahador. E suma concerni ta 32.9 miyon florin.
Te cu awor a brinda 152.4 myon na yudansa den forma di Subsidio di Salario
Na mei tabata e promer biaha cu Gobierno a brinda yudansa den forma di Subsidio di Salario. Na e momento ey 1661 compania a haya yudansa pa paga salario di 25714 trahador pa e suma di 44.4 miyon. Na juni a yuda 1634 compania y 22387 trahador pa e suma di 40.1 miyon. Na juli ta 1470 compania cu 21335 trahador pa e suma di 35 miyon. Y awor na augustus te ainda 1493 compania a wordo yuda cu pago pa 20434 trahador pa e suma di 32.9 miyon. Pues te cu awor Gobierno a brinda 152.4 miyon na yudansa financiero pa comercio den forma di Subsidio di Salario.


text:
Gabinete Wever-Croes II a inclui den e ministerionan un ministerio cu lo encarga specificamente no solamente cu cuido di salud sino cu tur asuntonan cu ta trata nos adultonan mayor. Minister Ursell Arends ta e minister encarga. Di e manera aki, pueblo por ta sigur cu Gobierno lo dedica atencion y e tempo cu mester pa atende cada un di e retonan. Pa duna comienso na e maneho aki, e minister encarga cu e Ministerio aki, recientemente, a anuncia cu Gobierno di Aruba a decreta luna di October como luna di Adultonan Mayor.
Siman pasa, den Parlamento na unda a tuma luga e reunion pa splica tocante Formacion di Gabinete Wever-Croes, Ministerionan y Screening, Parlamentarionan di oposicion ta puntra dicon mester a crea e Ministerio di Asuntonan pa Adultonan Mayor. Esaki, segun Prome Minister, ta un pregunta incomprendibel pasobra nos adultonan merece di haya mas atencion di gobiernonan pa brinda nos adultonan mayor un miho calidad di bida. Sinembargo, Prome Minister ta considera un contesta na parlamentarionan aki hopi necesario.
“Porta e parlamentarionan no ta compronde con importante ta pero e meta di e ministerio pa Asuntonan di Adultonan Mayor, ta simplemente pa mehora calidad di bida di cada adulto mayor den tur sentido. Den cuido di salud, den cuido general y den tur oportunidad cu tin.
Varios di nos amistadnan ya caba a bay cu pensioen. E conocemento y experiencia cu nan tin, nan no por bay cas cu ne sin niun hende probecha y siña di dje. Esey tambe ta un di e metanan importante di e ministerio aki di keda envolve nos adultonan mayor pa mira con Aruba por keda probecha di e experiencia y conocemento cu cada un di nos grandinan aki tin.
Prome Minister ta gradici cada adulto mayor riba nos isla pa tur loke nan a haci y ta haciendo ainda pa Aruba.


text:
Diasabra siman pasa Rotary Club Aruba a instala su directiva nobo pa 2021–22. Presidente saliente Geert Rep a hiba un discurso pa asina duna un relato di su aña. Un aña diferente door di e pandemia covid-19 cu a sigui impacta nos isla pero sigur uno memorabel. Geert ta sumamente orguyoso di e miembronan y di e club cu a sa di duna nan sosten pa asina Rotary Club Aruba por a sigui cu su aporte y sosten na diferente fundacionnan riba nos isla.
Durante e anochi di instalacion, Geert a haci entrega tambe di reconocimento na un paar di miembro di Rotary Club Aruba cu a destaca durante e aña y asina termina su presidencia den un forma super ameno y positivo.
E anochi a sigui cu instalacion di e directiva nobo bao di guia di Frederick Nuboer, kende a wordo apunta como e siguiente presidente di Rotary Club Aruba pa aña 2021 – 2022. Frederick ta miembro di Rotary Club Aruba desde 2015. E otro miembronan di directiva a keda como lo siguiente: Rubiela Lampe-Chiquito (secretaria), Diego Acevedo (tesorero), Geert Rep (presidente saliente), Emilie Arends (vice presidente), Kareline van der Linden (relacionista publico), Shelby Maduro (miembrecia), Lufrido Croes (projectonan), Don de Veer (Fundacion Rotary International) y Kapil Sawilani (sergeant at arms).
President Frederick a hiba palabra gradiciendo Geert y e directiva saliente pa e bon trabao den e tempo nan cu hopi reto door di e pandemia covid-19. E directiva e aña aki lo kier focus ariba contribui na trece positivismo y animo den nos comunidad por medio di diferente proyectonan di Rotary Club Aruba, sin lubida e famoso Fiesta Rotaria cu den e ultimo 2 aña no por a wordo ehecuta. Frederick a pone enfasis riba un aña activo y a uni su mes na tema internacional di Rotary cu ta “serve to change lives” algo cu sigur ta biba den miembronan di Rotary Club Aruba. E anochi a sigui cu “pinning” di un miembro nobo Gianina de Freytas, un (ex) Rotaractor cu ta sigui crece den e famia di Rotary.
Presidente Frederick ta sumamente orguyoso di e impacto positivo cu Rotaract Club Aruba y clubnan Interact Club Colegio Arubano y Interact Club Aruba na de Schakel tin den nos comunidad. Sin lubida di e logronan bunita cu clubnan menciona a alcansa riba nivel internacional den area di sostenibilidad. Presidente Frederick tin tur confiansa den loke e directiva nobo di e club aki riba menciona lo trece e aña aki den nos comunidad.
Por ultimo Frederick kier a duna un danki na e comision cu a organisa e anochi bunita aki y sin laga afo e staff di Hyatt Regency Aruba Resort Spa And Casino cu sa di adapta y sigui cu e anochi special aki pa Rotary Club Aruba.


text:
CAMBIO MANEHO PA BISHITANTE DI MERCA
CEO di Aruba Tourism Authority (ATA) sra. Ronella Tjin Asjoe-Croes durante di rueda di prensa di Gobierno di Aruba na comienso di siman, a anuncia e cambionan pa loke ta trata e maneho pa bishitantenan di Merca. Esaki segun sra. Tjin-Asjoe-Croes ta un otro paso significante y importante pa stimula ingreso di turista y impulsa nos economia.
Te cu aworaki y desde cu a habri pa Merca, a haci un distincion entre estadonan considera como “hot zones”, y otronan cu no ta “hot zones”. Den un “hot zone” tin mas caso y mas medida necesario prome cu un turista biaha bin Aruba, esakinan ta mara na analisisnan haci. Ta importante pa menciona cu entrante prome di november lo no bay tin e distincion di “hot zone” aki mas y lo tin un maneho diferente pa esnan cu kier biaha bin Aruba.
Locual ta proyecta door di e cambio aki ta, 7000 bishitante pa luna di november y tambe pa december. E cifra por ta diferente pero esaki ta e analisis haci na ATA pa midi e impacto di e cambio aki. Mester tene na cuenta si cu e maneho di test pa Aruba ta keda uno stringente cu su motibonan.
Recapitulacion di pasonan anuncia durante ultimo dos simannan pa stimula turismo y economia:
Reduccion di tarifa di seguro pa bishitantenan; enbes cu cada persona ta paga 70 dollar pa siman pa estadia awor ta paga 30 dollar pa persona sin importa largura di estadia. Manteniendo e mesun componentenan di e seguro.
Reapertura mercado LATAM, Mexico, Republica Dominicana y Haití entrante 1 di december 2020
Eliminacion di “hot zones” na merca entrante 1 di november 2020
Pronto lo anuncia colaboracion cu aerolineanan (mas grandi) di merca caminda nan tambe lo bay ofrece como servicio na nan cliente, e habilidad di por regla e test cu ta rekeri pa Aruba conforme nos rekisitonan, como un servicio adicional na e cliente. Esaki ta yuda Aruba, pasobra e hecho cu mester haci e test dentro di tres dia y entrega esaki dentro di tres dia prome cu biahe ta keda e drempel mas grandi te ainda. Pues cu asistencia di aerolineanan e lo ta un adelanto principalmente pa Merca.
“Pa conclui, E unico cos cu falta awo ta bon comportacion di cada ciudadano, ban atene na reglanan y ban duna nos miho servicio na esnan cu a dicidi di haci un biahe den d temponan dificil cu nos ta aden. Esey ta e rekistonan clave pa por tin un temporada halto exitoso.
Tur loke a anuncia ta pasonan adicional teniendo na cuenta cu tin responsabilidad pa cu salud di un y tur. Pero tambe e balansa cu por subi un tiki mas e enfoke riba nos bienestar economico y bienestar di un y tur”,sra. Ronella Tjin Asjoe-Croes a expresa na final di e conferencia di prensa di Gobierno di Aruba.


text:
Oranjestad, Aruba: Abuso sexual di menor ta un topico dificil, pero sumamente importante pa papia over di dje. Abuso sexual ta ora cu un menor di edad ta wordo forsa of invita pa participa den actonan sexual cu un persona adulto of mas grandi cu ne.
Tin hopi forma cu abuso sexual por sosode cu un menor alun ehempel;● Ora un mucha ta wordo forsa of invita pa participa den actonan cu ta pone e otro persona exita sexualmente, ta abuso sexual;● Ora un un persona ta falta respet pa un mucha su curpa y ta mishi cu su partinan priva (vagina, penis of anus), ta abuso sexual;● Ora ta duna e mucha carisia cu e no ta desea of ta inapropia, ta abuso sexual● Ora ta expone e mucha su curpa na un manera inmoral of pornografico, tambe ta abuso sexual.
E adulto cu ta comete un acto sexual cu un menor por ta un hende homber of un hende muhe, na Aruba mayoria caso e abusador ta un hende homber y den 80% di casonan e ta un hende homber den famia. Den cierto casonan di abuso sexual ta un otro menor di edad (bou di 18 aña) ta comete e acto, por ehempel un hoben den su pubertad, tambe por ta un abusador.
Actonan cu por wordo cometi ora nos ta papia di abuso sexual di menor:● Acto sexual cu penetracion, manera “rape”;● Acto sexual sin penetracion manera sexo oral, mishimento cu paña bisti na parti priva, fregamento, sunchimento of masturbacion; ● Laga un mucha wak otro persona participa den actonan sexual, manera pornografia of den persona;● Laga un mucha hunga of uza obhetonan di placer sexual;● Conta chiste di “dobel-sinti” of di “mal ehempel” na un mucha tambe ta un forma di abuso y cu mal intencion;● Forsa of invita un mucha pa kita su paña pa placer sexual;● Mustra bo parti priva na un mucha “flashing”;● Encurasha un mucha pa actua den un forma sexualmente inapropia;● Prepara un mucha pa abuso of actividad sexual ora e bira mas grandi “grooming”.
Tur e actonan aki ta wordo considera como abuso sexual. Abuso sexual ta castigabel pa Ley y ta bay contra e derechonan internacional di mucha.
Con pa señala abuso sexual di mucha?
Ora un mucha ta wordo abusa sexualmente por reconoce esaki na cierto señalnan. E señalnan por ta varios y ta diferencia pa cada mucha y su situacion specifico. E ta importante pa semper tene cuenta cu tin e posibilidad cu e señalnan aki no semper ta duna indicacion cu tin abuso sexual di mucha andando y cu esakinan por a wordo causa door di otro motibonan. Pa es motibo semper mester keda alerto y no keda keto pa busca ayudo of conseho di nos profesionalnan. Paso cu e accion corecto bo por salba un bida.
Señalnan di abuso sexual:● E mucha ta papia y ta expresa di wordo abusa sexualmente;● E mucha ta demostra un concemento sexual of comportacion sexual cu no ta cuadra cu su edad ni ta normal pa su edad;● E mucha ta desasocia su mes for di su famia y amigonan;● E mucha ta huy for di cas;● E mucha ta comporta straño of “shy” cu un persona specifico;● E mucha ta haya mal soño “nachtmerrie” frecuentemente;● E mucha ta cuminsa pishi su cama, algo cu prome e no tabata haci; ● E mucha tin cambio drastico den su apetitit y su “mood”; ● E mucha ta sali na estado of e ta haya un malesa cu ta wordo transmiti sexualmente (STD), prome cu e tin 14 aña; ● E mucha ta demostra señalnan fisico caminda e no por cana of sinta bon; ● E mucha ta haya rash rond di su boca; ● E mucha ta grawata hopi na su parti priva (vagina, penis of anus);
Hopi caso di abuso sexual di menor, 80%, ta envolvi un persona cu e mucha conoce. Den caso di abuso sexual e mucha por wordo forsa pa tene e relacion como un secreto y por hasta wordo menasa cu algo grave lo bay pas’e of un persona cu e ta stima, si e bay bisa algo of conta un persona.
Como mayor of educador e ta importante pa realisa, cu pa combati e problematica grandi aki mester cuminsa na cas, door di papia cu bo yiu y dun’e e hermentnan pa asina e por defende su curpa si e mester haya su mes den un situacion inconfortabel of peligroso. E di dos aspecto importante ta pa actua, y kibra e “cultura di silencia” cu a domina nos isla pa hopi aña, unabes cu cuminsa actua y haci denuncia ta demostra e abusadornan cu nan no tin e libertad mas pa cometenan actonan di crimen.
Actua mesora, no keda keto! Ora bo ta sospecha abuso di menor tuma contacto cu Bureau Sostenemi na 588-1010 pa conseho y ayudo. Si bo ta den un situacion di emergencia y bo ta sinti cu bida ta na peliger yama Polis na 100.
Pa haya sa mas tocante abuso di menor bishita nos website www.scparuba.com. “E bienestar y siguridad di nos muchanan ta e responsabilidad di nos tur” – Sociaal Crisis Plan


text:
ULTIMO ORA: BONEIRU.
Net algu despues di 8 pm ku e kantoor di number di pavo real na tera kora a sera su porta nan y ku e bendedora tabata kla pa bai 2 tipo a kore yega na pia y un di nan ku arma di kandela den man a pidi e dama pa entrega e tas ku e benta di dia.
Ya e dama a hinka e tas den auto kaba.
Ora ku su frei a nota kiko tabata pasando y ku nan tabata tin e arma di kandela dirigi riba su frei ela entrega e tas ku e benta di dia ku tabata mas o menos $300,-.
Polis y recherche a kaba di yega y investigashon a start mesora.
Un di e atrakadonan tabata tin un capuchon benta riba su kabes y e otro su kara no tabata tapa.
Despues di e atrako nan a sali na kareda na pia bandona e sitio.
Ta di 3 biaha kaba ku nan ta atraka e mesun kantoor aki den e ultimo 5 luna nan aki.
FUENTE: AIMED AYUBI .
NOTISIA KU BO POR KONFIA.
SI NAN PAPI’E OF LESE TA AKI NAN A MIRE .


text:
Kuenta blou – blue beads (2000)
Seri di Herensia Kultural
Sin embargo, ta e kímiko i historiador naturista W.G.N. van der Sleen a deskubrí orígen di tur e kuentanan blou tantu misterioso. Asina el a obligá museo i otro instansianan rònt mundu di adaptá nan deskripshonnan. Tur e kuentanan ku a haña na Hulanda, Fransia, Italia, India, Indonesia, Afrika, New York í na Sint Eustatius a resultá di ta trahá den e fábrika di glas di Jan Henrixz Soop na Amsterdam. Den tur kaso a usa komo materia prima potas, i no soda manera tabata kustumber. Esaki a despistá ekspertonan rònt mundu, pone ku nan tabata atribuí orígennan sumamente maravioso na e kuentanan.
E fábrika di Soop a traha di 1660 te 1670 spil i kuenta di rosario pa e kompania hulandes di India-Oriental (de Nederlandse Oost-Indische Compagnie), espesialmente pa ‘e pueblonan mas primitivo’. Nan tabata manda buska trahadónan di glas for di Murano i Venesia pa tal produkshon. Barkunan di e kompania tabata hiba e kuentanan rònt mundu. Pa el a proba ku ta trata di e mesun orígen, Van der Sleen a manda karta pa un kantidat di instansia i el a manda pida pida kuenta pa ‘Experimentale del Veto’ na Venesia analisá. Esaki a konstatá ku e kuentanan tabata di e mesun orígen. Investigashon mas aleu a mustra ku semper a haña e kuentanan na superfisie, i hustamente den besindario di e lugánan kaminda ‘Nederlandse Oost-Indische Compagnie’ a ehersé komèrsio for di 1660. Segun e manifiestonan bordo di barku, tabata transportá e pida pidanan di glas komo balaster. Den e époka ei Sint Eustatius tabata un sentro komersial importante pa Europa, Afrika i tur e dos Amérikanan. Despues ku Cristóbal Colón a deskubrí e isla akí na 1493, el a pasa 22 biaha di un man pa otro, man di hulandesnan, fransesnan i inglesnan. Na siglo 17 i 18 tabatin tur dia un 150 barku den haf di Sint Eustatius. E isla tabata floresiente i a haña p’esei e nòmber ‘The Golden Rock’.
Afrikanunan esklavisa tambe tabata forma parti di e merkansia. E mes kuentanan ku kua tabata kumpra e katibunan a sirbi despues ora nan a haña nan libertat, komo medio di pago pa nan trabou.
Hopi promé ku esei, hulandesnan a paga indjannan trinta kuenta blou pa Manhattan!
Meskos ku otro artefakto ku hende a topa na Sint Eustatius, manera skèrf di serámika i porselana hulandes, ingles i franses, te ainda por haña e kuentanan blou na playanan na e Islariba akí. E kuentanan tin sinku kantu. Esunnan mas largu ta midi un inch (2,54 sèntimeter). Tabata traha e produktnan akí di glas na rei largu i despues kibra nan. Ademas di kuenta ènkel sa haña dòbel tambe tin biaha, kaminda e rei no ta kibrá. Industria di turismo na e isla ta trahando di e kuentanan prenda di adorno pa bisti. Si ora un hende ta kana keiru e paga tinu, lo e por yega na pasa kuenta forma su propio koyar.
Museo di ‘The St. Eustatius Historical Foundation’ tin un kolekshon ekstenso di ‘blue beads’, i señora Gay Soetekouw-McAllister, direktris di e museo, por duna ainda muchu mas detaye di nan.


text:
EXITO SKIRBI PA JEON NA PUESTO # 1 DEN DIFERENTE PAIS EUROPEO
EXITO SKIRBI PA JEON NA PUESTO # 1 DEN DIFERENTE PAIS EUROPEO
Apenas algun dia pasa e dos artistanan di Loredana (Romenia) y Zuna (Alemania) a debuta nan exito nobo titulo ‘Du Bist Mein’. E exito aki ta skirbi pa Jeon (Aruba) y den un tempo record a posiciona su mes na # 1 riba diferente plataformanan digital. Esaki ta e caso na e.o Austria, Suiza y Alemania.
Tabata na 2019 cu Jeon a encontra cu mes cu diferente artista na Paris unda cu e la produci y skirbi varios cancion. Un di nan tabata ‘Du Bist Mein’ cu ta nifica ‘Bo ta dimi’. Pa Jeon e tabata un honor pa por a skirbi e cancion den 2019 y dia 26 di Maart ultimo mundo completo a cera conoci cu ne.
Loredana ta un cantante / actriz y presentadora hopi popular di Romenia. E otro artista ta Zuna. Zuna ta un rapper aleman cu a nace na Libanon cu tambe ta goza di un popularidad grandi.
E artistanan a graba un video clip tambe cu ja caba den apenas algun dia tin mas di 5 miyon view. Tambe riba TikTOk cu ta un plataforma social digital hopi popular por mira mas di 1000 video graba usando e cancion aki.
Cu e logro aki nos por mira cu pa Jeon no tin ningun barrera den era actual di musica unda cu por confirma cu musica no conoce lenguahe.
Link: https://www.youtube.com/watch?v=6HYNLEeU1EQ


text:
Resultado di Play-off eliminashon i Liga 50
Play-off (eliminashon) LIGA 40+
Sta Rosa Memories 12 – Quality Stars 2
Pa Sta Rosa: 12 kareda 8 hit i 2 eror. Picher ganadó: Cedric Antonia. Mihó bate: Reginald Pietersz di 4-3.
Pa Quality: 2 kareda 4 hit i 4 eror. Picher pèrdèdó: Hayzem Martina. Miho bate: Kelvin Winklaar i Jair Quant ambos di 2-1.
Sta Rosa Memories 4 – Bulldogs 3
Pa Sta Rosa: 4 kareda 11 hit i 2 eror. Picher ganadó: Fisel Perreira. Mihó bate: Reginald Pietersz di 3-3.
Pa Bulldogs: 3 kareda 4 hit i 3 eror – Picher pèrdèdó: Bryon Kook. Mihó bate: Signald Paz di 3-2.
Play-off semi final (serie mihó di 3) ta inisia otro wikènt djasabra i djadumingu ku e serienan:
· Isla Crackers vs Sta Rosa Memories
· Sta Maria Pirates vs Jandoret Raiders
LIGA 50+
Sigui Hunga 6 – Veteranos Otrobanda 0
Pa Sigui Hunga: 6 kareda 7 hit i 2 eror. Picher ganadó: Raynold Anderson. Miho bate: Leslie van Kimmenade i Raynold Anderson ambos di 1-1.
Otrobanda: 0 kareda 2 hit i 4 eror. Picher pèrdèdó: Tito Rosalia. Miho bate: Ramon Cabrera i Giovanni Pierre ambos di 1-1.
Jandoret Raiders 9 – Vosama 0
Pa Jandoret: 9 kareda 4 hit i 1 eror. Picher ganadó: Clifton Yziek. Miho Bate: Edmar Cornelia di 1-1.
Pa Vosama: 0 kareda 5 hit i 2 eror. Picher pèrdèdó: Ruben Snoyl. Miho bate: Aldrin Paesch di 1-1.


text:
Bou di e tópiko Bibienda i Ambiente di Bida bo por haña mas informashon di entre otro bibienda, transportashon, desaroyo den bario i informashon pa ku un ambiente di bida limpi, sano i agradabel.
Gobièrnu ta trahando riba un maneho pa desaroyo urbano ku ta sigui e prinsipionan di e Agenda nobo pa urbanismo (New Urban Agenda). E agenda aki ta unu global pa realisashon di bario i suidatnan duradero, basá tambe ribe e agenda global pa desaroyo duradero (Global Goals di Agenda 2030) i ta spesifikamente relashoná na SDG 11: krea espasio i suidatnan sèif, inklusivo i duradero. E 5 puntonan di salida ta:
1) strukturanan partisipativo di maneho,
2) inklushon sosial;
3) desaroyo urbando den balansa;
4) prosperidat urbando ku trabou pa tur i
5) maneho duradero pa medio ambiente.
Pa mas informashon klik riba Ministerio di Tráfiko, Transporte i Planifikashon Urbano.


text:
Esaki en bèrdat lo sosodé riba 23 di febrüari manera Guaidó a indiká?
- Djabièrnè último Minister Blok a papia ku Juan Guaidó. Durante e kombersashon aki Guaidó a puntra kiko ta e posibilidatnan pa en koperashon ku Merka tambe kanalisá ayudo humanitario via Kòrsou.
- Hulanda i Kòrsou a tuma un desishon di prinsipio.
- Mester elaborá ainda riba e modalidatnan spesífiko.
- Na e momentunan aki ta wardando ainda riba un petishon ofisial.
- No por duna ningun garantia, ya ku den tur senario esaki lo tuma hopi tempu.
- Por lo pronto Maduro no ta dispuesto pa laga yudansa humanitario drenta (den gran eskala). E demonstrashonnan (ku no ta tabata represhon) di ayera ku a kana di forma trankil na prinsipalmente Caracas, tabatin komo meta pa laga yudansa humanitario drenta. Guaidó a anunsiá ku dia 23 di febrüari yudansa humanitario lo alkansá Venezuela i ta manda pidi e ehérsito un bes mas pa skohe banda.
- Hulanda i Kòrsou a indiká kontinuamente ku nos no ke imponé ningun ayudo humanitario.


text:
Kon pa detektá email sospechoso:
Maduro & Curiel’s Bank resientemente a tuma nota di un email sospechoso “Phishing scam” kaminda ta purba konvensé kliente pa klek riba un lenk pa konfirmá profil di kliente di Online Banking pa protehá kliente di froude.
Tuma nota ku nos Banko NUNKA lo manda pidi informashon konfidensial manera kredensial pa Mobile òf Online Banking, password, kódigo di e-Pass, kódigo sekreto (PIN) òf otro informashon konfidensial pa medio di un email òf sms. Solamente ora e kliente tuma kontakto ku nos, lo pidi’é algun informashon pa verifiká ku ta e kliente konserní.
Pero asta na e momentunan ei, Banko NUNKA lo pidi pa bo kódigo sekreto òf password. Esakinan ta i mester keda estriktamente personal.
Pa mas informashon kon MCB ta protehábo i kon abo por protehá bo mes, por fabor bishitá:


text:
Ayera 24 di yanüari 2021 Z-86 a lansa e promé edishon di Mesa Rondó tokante Geopolítika. Na mi pareser esaki ta promé biaha ku algu similar a keda tresé dilanti. Mi ta di opinion ku e programa aki ta yena un nesesidat ku ta èksistí plùs ta krea interes pa susesonan internashonal, pero prinsipalmente kon esakinan ta influensiá (repartishon di) poder den mundu. Mi speransa ta ku aki na Kòrsou nos ta bai bira ménos tímido pa lesa, pensa, diskutí, komentá i prinsipalmente kon pa pone susesonan mundial den konteksto i relatá na nos pais. Mi ta felisitá Z-86, Earl Barborda i Maharo Isenia ku e inisiativa aki. Esaki a insentivámi pa start ku un (tipo di) Think Tank ku ta publiká artíkulonan di índole internashonal i difundí e temanan aki via di e diferente plataformanan ku ta èksistí. Un bon promé paso a keda poné djadumingu pasá.
Willemstad, Kòrsou


text: Diasabra anochi a drenta informe di un caso unda golpinan a cay y lo tin un hende herida, mesora a dirigi un patruya na e sitio. Na yegada di e patruya a bin compronde cu aki lo ta trata di un problema entre pareha conosi pa polis. Locual a sososde ta cu e dama a bay lama y na su yegada su pareha tabata drumi y a observa cu den e cartera di e pareha tabata tin recibonan y e dama a bay reclama e homber esey y den e lanta di soño pa e dama no reclame ela bay hala e dama y esaki a slip den e awa di lama mes cu a lek y ela cay y kap su cabez. E dama mes no kier a entrega keho y a keda di e mes bay hospital pa atencion medico.


text:
Pronóstiko di tempu pa Kòrsou i bisindario bálido te djamars mainta 06:00 o.l., 17 di yanüari 2017.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 17 di yanüari 2017.
Kompilá: Djaluna 16 di yanüari 2017, 05:00 o.l. (09:00 UTC)
KÓDIGO HEL: TA SUGERI USUARIONAN DI BOTO CHIKI PA TENE KUENTA KU LAMAN BASTA BRUTU
Tempu: Leve te parsialmente nublá ku algun áwaseru lokal.
Temperatura máksimo lo alkansá 30°C. i temperatura mínimo 22̊C.
Solo ta sali 07:01 i ta baha 18:31 o.l.
Bientu: For di direkshon ost i nortost, moderá; forsa 3 te 4 (12 te 30 km/ora, 7 te 16 nudo). Prinsipalmente den áwaseru, de bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Durante próksimo 24 por spera de bes enkuando oumentu di nubia den nos region ku algun áwaseru lokal. Debi ku tera ta saturá dor di e yobidanan di lastu dianan, sierto kamindanan por eksperensia ku lo tin molester riba sierto parti di nos isla durante áwaseru.
Kondishon di laman: Por lo general moderá te lokalmente basta brutu ku altura di olanan entre di 1 i 2.5 meter (3 te 8 pia). Pa e motibu aki ta urgí doñonan di boto chikí pa tene kuenta ku esaki (Kódigo Hel) i no bai leu for di kantu.
Fenómeno spesial: Ningun.
Perspektiva te djárason mainta: Por lo general parsialmente nublá ku lokalmente algun áwaseru.
Meteorólogo: Thomas.
E próksimo boletin di tempu lo wòrdu publiká djaluna 17:00 o.l. (21:00 UTC).


text:
ORANJESTAD – Oficina di Scolnan Publico (Dienst Publieke Scholen) kier a informa cu entrante dialuna 8 di juni 2020 nos lo ta dunando servicio bek na publico en general na nos localidad nobo den edificio di John F. Kennedy Education Center, situa na Stadionweg 37.
Nos oficina lo ta accesibel telefonicamente via di e number nobo 2800800 y tambe via e-mail: info@dps.aw
Oficina di Scolnan Publico (Dienst Publieke Scholen) lo tene debido cuenta cu e medidanan di distancia social y higiena conforme e reglanan di Departamento di Salud Publico (DVG).


text:
Locual cu POR ta compromete como partido ta cu POR den e proximo gobernacion durante di e prome 100 dianan lo tuma un desicion pa e solucion definitivo di loke ta nos dump. Nos sa cu ketobay tin un problema cu crecemento di sushi akinan na Aruba y tin diferente rapport cu a wordo haci cu a trece diferente posibel solucionnan riba mesa. Aworaki mester e curashi pa tuma e desicion definitivo aki.
Plataforma politico POR a bisa semper cu pa yega na un solucion pa e problema di dump ta un combinacion di esfuerso mester tuma luga. Mester cuminsa educa comunidad di Aruba cu mester cuminsa separa sushi y percura cu e proceso aki ta cuminsa na cas caba. Hunto cu esaki mester percura pa por participa den e gastonan cu esaki lo encera unda cu gobierno tambe lo tin un rol aden. Den tur rapport cu ta existi y cua solucion cu wordo scogi ta wordo ilustra cu e no ta un negoshi cu gobierno lo mester subsidia esaki y e lo no bira un negoshi cu bo ta gana placa cu ne.
“Nos ta mira den direccion di sigui traha cu Serlimar y ta elogia e cambio grandi cu tin ultimo tempo den e forma di recogemento di sushi den nos Pais.” POR lo sigui duna contenido na Serlimar pa nan continua haciendo e trabou aki y duna nan e balor tambe pa esaki. Combina cu companianan priva cu ta existi na Aruba y si mester cu participacion internacional, pa soluciona e problema aki definitivamente.
Ora cu ta papia cu ta papia di dump ta papia tambe di e dumpnan ilegal cu tin tur rond di isla. E ta un cuestion di cambio di mentalidad cu mester tuma luga den comunidad. Hendenan mester realisa cu no solamente pa e pa e parti di higiena y salud di nos mesun hendenan eskai ta importante, pero e ta un factor determinante tambe pa nos turismo cu ta nos pilar economico. Pa logra esaki lo introduci leynan di conscientisacion cu ta cuminsa na scol cerca nos muchanan te na hende grandi. Henter Aruba ta responsabel pa carga y evita cu ta sigui susha nos Pais. Finalmente, lo mester evalua tambe pa inverti den un “incinarator”: cual ta un aparato cu ta kima sushi cu no por wordo separa of reusa.


text:
Despues di a pasa e akta di èrfpagt, ofisialmente bo tin derecho riba e tereno di èrfpagt pa traha kas riba dje. Komo tal bo tin sierto obligashon, manera:
- Bo ta permití pa usa e tereno solamente pa e meta ku a duna bo e tereno
- Denter di 6 luna despues di emishon di e tereno bo mester kuminsá konstruí e kas riba e tereno
- Konstrukshon di e kas mester tuma lugá ku i segun pèrmit di konstrukshon aprobatorio
- Konstrukshon mester keda finalisá denter di 2 aña
- Tur aña bo mester paga e kanòn di èrfpagt na tempu
Lesa mas tokante di Obligashonnan finansiero.


text:
Diabétis Mellitus
Diabétis Mellitus (DM), mas miho konosi komo suku den boka di pueblo, ta forma parti di un grupo di malesa metabóliko den kual un nivel haltu di suku ta wòrdu midi den sanger pa un periodo largu.[1] Síntomanan di suku haltu den sanger ta urina frekuente i mas set i hamber ku normal. Sin tratamentu diabétis por kousa diferente komplikashon riba termino kortiku i largu. Komplikashonnan den termino kortiku ta inklui, koma i morto. Riba termino largu komplikashonnan manera atake selebral, bista ku ta bai atras, malesa di nir króniko i malesa di kurason.
Diabétis ta un konsekuensia di un pankreas ku no ta traha sufisiente insulina òf ora sèlnan den bo kurpa no réakshona bon riba insulina. Tin tres tipo prinsipal di diabétis mellitus:
- Diabétis tipo 1 (DM 1) ta un konsekuensia di un pankreas ku no ta traha sufisiente insulina. E motibo pa kual esaki ta sosode no ta konosí.
- Diabétis tipo 2 (DM 2) ta un konsekuansia di selnan den bo kurpa ku no ta reakshona bon riba insulina.
- E di tres forma di diabétis ta okurí den hende muhe embarasá, ku prome ku nan embaraso no ta tin diabétis, ku ta desaroya un nivel haltu di suku den sanger.
Prevenshon i tratamentu di diabétis ta konsistí di un dieta salú, ehersisio regularmente, un peso normal i stop di huma. DM tipo 1 ta wòrdu tratá dor di inyekshon di insulina. DM tipo 2 por wòrdu tratá ku inyekshon di insulina pa baha nivel di suku den sanger. Den algun hende ku DM tipo 2, baha di peso ta un manera efektivo pa manehá e malesa aki. Hende muhé embarasá ku ta desaroyá diabétis durante nan embaraso ta rekupera mesora despues di nasementu di e yu.
Siñalnan i síntomanan[editá | editá fuente]
Síntomanan di diabétis sin tratamentu ta, baha di peso, urina hopi (mas ku normal), hopi set i hamber. Den DM tipo 1 e síntomanan aki ta desaroya rapidamente (dentro di siman òf luna). Al kontrario, den DM tipo 2 nan ta desaroya poko poko i den sièrto kaso nan ta ousente.
Maske e síntomanan menshoná aki riba ta esnan mas komun tin diferente otro síntomanan ku ta presenta den hende ku DM ku no ta spesifiko pa e malesa aki. Dolor di kabes, kansansio, heridanan difísil pa kura, infekshon di kueru i bista ku ta bai atras òf bista wazu.
Komplikashonnan[editá | editá fuente]
Tur forma di diabétis ta kore riesgo di komplikashonnan riba termino largu (10-20 aña). Un di e komplikashonnan mas grandi ta dańo na vena ku ta duna mas chèns pa haña problema ku kurason.
Un di e promé komplikashonnan ta daño di vena chikí ku ta kousa problema ku wowo, nir i nèrvio. Daño na wowo ta resulta den bista ku tiki tiki ta bai atras i sieguedat. Daño di vena di nir ta resulta den proteína den urina ku den termino largu por kousa malesa di nir króniko. Hende ku malesa di nir króniko mayoria bia mester di diálisis òf un transplante di nir. Daño di nèrvio den kurpa ta e komplikashon mas komun. Síntomanan ta doló i menos sintído den man ku pia.
Sièrto hende ta haña herida na pia ku ta difísil pa kura i ku tin bia ta wòrdu tratá dor di amputashon.
Referensia[editá | editá fuente]
- ↑ "About diabetes". World Health Organization. Archived from the original on 31 March 2014. https://web.archive.org/web/20140331094533/http://www.who.int:80/diabetes/action_online/basics/en/. Retrieved 4 April 2014.


text:
KRALENDIJK – Diputado di deporte sr. James Kroon, ayera nochi den Stadion di Playa den presensisa di un bon públiko fanatiko di e deporte Rei, a hasi apertura ofisial di e torneo di futbòl Kopa FFB selebrando 60 aña di e federashon.
Pa loke ta e parti ofisial di e apertura, tabatin e diferente diskursonan di diputado di deporte sr. James Kroon i tambe presidente di FFB sr. Ludwig Balentin. Sr. Charlton Thomas a fungi komo MC pa e okashon aki.
Diputado Kroon pa efektuá e apertura ofisial, a hasi e promé sake di bala pa e dos kipernan di e ekiponan s.v. Real Rincon i s.v. Uruguay ku a hunga e promé partido di e torneo, di kua s.v. Uruguay a gana 2-1.
E apertura a bai den presensia di un bon públiko. Durante e seremonia di apertura ofisial, e direktiva di FFB kompleto tabata presente den nan shirt 60 Aña FFB.
Tabata sigur bon inisio di e torneo Kopa 60 Aña FFB ku ta sirbi tambe komo unu pa ekiponan kalentá promé ku kampionato 2020-2021 kuminsá fin di ougùstùs.


text:
Na nomber di henter famia cu un curason jen di gratitud nos kier a gradisi tur famia, amigonan y conosirnan cu a compaña nos durante di e despedida di nos, mama, wela, ruman, tanta y prima.
Sra. Vda Elsa Maria Yarzagaray- Koolman
Un danki special ta bai na piso 4 di hospital niet snijdend pa e atencion cu nan a duna “Mama Elsa’ durante di su enfermedad.
Na tur cu di un of otro manera a duna nos nan Atencion,Sosten, Amor y Consuelo den e momentonan difisil aki.
Alabes nos kier invita famia y conocirnan pa asisti na 3 Santo Sacrificio di misa:
Diahuebs 23 September 2021 pa 7’or di anochi Misa Cristo Rey na Brazil
Diasabra 25 September 2021 pa 7’or di anochi Misa Cristo Rey na Brazil
Diamars 28 September 2021 pa 7’or di anochi Misa Cristo Rey na Brazil
Boso presencia lo ta altamente aprecia


text:
…promé ku bo komprometé bo mes ku empleo.
Ora ta trata di kontratá empleado, tin algún kos ku bo mester tene kuenta ku ne. Pa hopi empresario e ta un paso grandi den nan negoshi, mirando e echo ku esaki ta representá un obligashon serio. Banda di tin un cash flow stabil pa por paga e salario mensual di e trahadó, un empresario mester kumpli tambe ku e retenshon i pago mensual di primanan sosial i impuesto, manera por ehèmpel impuesto riba suèldu, seguro sosial (AOV, AWW i AVBZ) i seguro di empleado (ZV i OV). E meta prinsipal di e pagonan mensual di seguro sosial i seguro di empleado ta pa kubri e responsabilidat sosial ku e dunadó di trabou tin pa ku su trahadónan.
Tur dunadó di trabou ta obligá na kalkulá, retené i paga e primanan i impuesto ku mester paga di e salario di su trahadónan. Mester paga impuesto riba suèldu i e primanan sosial na Servisio di impuesto promé ku dia 15 di kada luna i e seguro ta paga na Banko di Seguro Sosial (SVB). E reglanan aki ta konta pa tur trahadó, tantu pa esnan ku ta den servisio permanente i esnan part-time.
Pa por kumpli ku e kolekshon i pago mensual di e impuesto riba suèldu i e kontribushonnan sosial, e dunadó di trabou ta obligá na registrá tur trahadó nobo na Servisio di impuesto i na SVB.


text:
Oranjestad-Awe 20 di april cu nos ta recorda cu 24 aña pasa nos pais a conoce un reapertura di su refineria ta e momento propicio pa nos reflexiona riba importancia di presencia di un refineria na Aruba y cu tur esfuerzo lo mester wordo haci pa logra un biaha mas reapertura di esaki. Den e rapport ultimo di IMF ta describi lo siguiente: “Aruba’s growth trend decreased markedly again, mainly because of a structural decline in productivity, partly reflecting the closure of the oil refinery”. Alavez tanto instancianan local como internacional ta mustra riba e hecho cu den un tempo sumamente cortico nos economia lo crece cu por lo menos 12% na momento cu logra habri e refineria.
Argumentonan valido
E motibonan pakico MEP ta boga y lucha pa reapertura di e refineria ta lo siguiente:
E reapertura ta percura pa Aruba recobra su di dos pilar economico solido;
E ta percura pa un crecemento substancial di nos economia cu por lo menos 12%;
E ta percura pa entradanan substancial den caha di gobierno;
E ta crea miles di cuponan di trabao duradero y bon paga;
E ta stimula nos hobennan pa sigui estudionan den e ramo tecnico avansa;
E ta revitalisa principalmente e parti pariba di Aruba, San Nicolas y vecindario;
E tin su ‘spin off effect’ positivo riba e demas sectornan den comunidad;
E ta evita cu nos debenan nacional lo sigui crece den e añanan venidero;
E ta percura pa un aumento substancial di nos reservanan di divisa;
E ta percura pa stabilidad den balor di nos florin Arubano.
Esakinan ta 10 argumento valido y suficiente pa – mescos cu na 1989 – para e desmantelacion di e refineria inmediatamente.
Unico salbabida
Awor cu tin por lo menos 3 compania petrolero di exterior cu kier cumpra e refineria na San Nicolas y habri esaki, Gabinete Eman mester pone capricho y interesnan personal y familiar un banda y den forma serio percura conhuntamente cu Valero pa un reapertura di e refineria.
Reapertura di nos refineria ta e unico salbabida pa rescata nos economia riba termino cortico y asina rescata nos pais. Reapertura ta e unico manera pa evita tur e medidanan cruel cu Gabinete Eman tin prepara pa nos pueblo. Palabra awor ta na Gabinete Mike Eman pa demostra e mesun curashi, determinacion y amor patrio cu Gabinete Oduber tabata tin 24 aña pasa.


text:
Oranjestad-Diadomingo nochi nos equipo di damas a gaña nan prome wega – despues to hopi hopi tempo. Cos pa celebra y ta contento d’je. No ta importa contra cua equipo nan a gaña, pero mas importante ta pa compronde e lucha cu hiba pa nan yega aki. Nos/nan lema Nunka …”Never give up”.
Cu esaki tambe direcitva di FC San Nicolaas kier a felicita nos hungadornan hubenil di nos equipo di damas, nan derigentenan e nan majornan y tambe di mez tur nos fiel fanatico, cu di comeinso semper ta hunto cu nos. Hopi pabien cu e logro esaki. Por esaki ta algun chiquito otronan, pero pa nos y esan cu sa con duro e lucha tawata e ta un triunfo mas grandi. Danki y sigui asina y sigui haci nos orguyoso.
Tambe nos kier informa cu actualmente nos equipo di Divicion I ta na di 2 lugar den e campeonato y nan tin hopi chens pa sali campeon y tambe despues classifica pa hoodf klas. Si, ora esaki pasa despues di hopi hopi anja San Nicolaas lo tin su representante den nos Divicion Honor. Ke ubo …nos ta ban pey!? Ban San Nicolaas, ban apoya boso yuinan.
Diez pa corda, keto bay nos ta buskanado sponsorsnan pa nos tres equiponan. Nos mester di sponsornan pasobra y peso financiero ta grandi y nos mester di ayuda cu esaki. Esan cu kier yuda nos cu sponsor of donacion por fabor tuma contacto cu nos via email fcsannicolaas@gmail.com


text:
Kralendijk – Entidat Públiko Boneiru den kolaborashon ku diferente partner ta bai kuminsá ku sierto trabounan na Playa Fòrn’i Kalki pa transformá e bich den unu mas aksesibel i mas bunita.
A traha riba un diseño pa e playa ku ta hasi esaki mas organisá i ku fasilidat pa esnan ku ta bishitá e playa. Lo bini sufisiente lugá pa stashoná outo ku espasio pa bùs tambe por para. Parti ariba ta bai krea un terasa ku palapa, konekshon grátis di internèt, un trapi mas mihó i seif pa baha na e playa i matanan bunita i lokal pa krea e esfera ideal. “Laman ta parti di nos kultura i identidat boneriano. Disfrutá di un dia na playa ku famia ta un aktividat ku nos komo boneriano ta hasi regularmente. Teniendo na kuenta e historia i tambe e kantidat di persona ku ta bishitá Playa Fòrn’i Kalki ta nesesario pa mehorá e fasilidatnan na e bich aki pa nos lokalnan i e industria turístiko”, segun diputado di turismo Hennyson Thielman
Lo bai traha tambe riba un parke di hunga pa nos muchanan, kioskonan kaminda empresarionan lokal por bende of hür ekipo, un área pa por kumpra kos di kome i bebe ku mesa di piknik i un edifisio ku fasilidat di baño kaminda por kambia paña. “Un arkitekto boneriano a traha diseño di e bich aki. Nos ta sumamente orguyoso ku un hóben profeshonal i lokal ku ta kompronde nos estilo i nesesidatnan a traha diseño di e bich pa asina nos sigui hisa nivel di bida di nos suidadanonan”, segun diputado di infrastruktura James Kroon.
Entidat Públiko Boneiru a perkurá pa mantené e aspektonan natural i úniko di e bich i ta garantisá ku esakinan lo keda intakto. E bich ta i lo keda grátis pa públiko, ta solamente un facelift e ta haña pa nos lokalnan i bishitantenan. Desaroyo di e bich aki ta den liña di maneho di nos sektor turístiko i e Plan di Rekuperashon di Turismo. Meta di esaki ta pa elevá nos fasilidatnan i krea eksperensianan nobo i úniko. Por spera ku den e lunanan binidero desaroyonan visibel ta tuma lugá na e bich. Esaki kisas lo limitá e akseso temporalmente, pero na mes momentu lo perkurá ku aki 6 luna Boneiru por gosa di un Playa Fòrn’i Kalki hopi mas bunita ainda.


text:
Kralendijk – Viktimá i testigunan di violensia domestiko i maltratu di mucha ta bai haña guia serka personanan ku a sigui un estudio kon pa yuda i guiana un manera profeshonal den e kasonan aki. A prepará seis persona ku ta bira Funshonario di Atenshon Violensia Doméstiko i Maltrato di Mucha (FAVDMM). Nan ta sòru pa den kaso ku tin sospecho di violensia doméstiko òf maltrato di mucha e prosedura di entre otro duna keho òf buska ayudo kana bon.
E funshonarionan a sigui un treinen di tres dia pa siña kon señalá maltrato di mucha. Tambe nan a siña e plan pa kon laga otronan papia di Violensia Doméstiko i Maltrato di Mucha. Nan a siña tambe kon pa mustra e kaminda pa duna kuido i duna sosten na mayor i yu. Durante e treinen a trata tambe kon pa kumpli ku nan ròl komo funshonario di atenshon. Ta a base di e ròl akí nan por konsehá, sostené i traha huntu ora ku tin señal di Violensia Doméstiko i Maltrato di Mucha. Durante e treinen nan a papia tambe tokante kiko ta nesesario pa implementá trahamentu ku e plan na skol.Sinku‘casemanager’ di Sentro di Ekspertisio Enseñansa i Kuido (Expertisecentrum Onderwijs en Zorg – EOZ) i un ámtenar di EPB a risibí nan sertifikado komo funshonario di atenshon.
Entidat Públiko Boneiru (EPB)a pidi esnanku ta duna kuido pa formulá un maneho di Violensia Doméstiko i Maltrato di Mucha. A tradusí e Kódigo di Mèldu manera e tin na Hulanda pa e situashon boneriano den un Plan den Etapa pa Violensia Doméstiko i Maltrato di Mucha. Despues a forma nuebe treiner di e kadena pa trein nan koleganan pa bira funshonario di atenshon.
E skolnan ku e funshonarionan di atenshon di Sentro di Ekspertisio Enseñansa i Kuido (EOZ) ta traha huntu kuné tambe lo haña tayer di parti di e treinernan kapasitá di kadena tokante Violensia Doméstiko i Maltrato di Mucha. Asin’ei ta hisa nan konosementu tokante Violensia Doméstiko i Maltrato di Mucha i pa siña señalá esaki. Den futuro lo ofresé e treinen aki tambe na krèshnan.E meta prinsipal ta pa, den koperashon ku instansianan, stòp e violensia for di den un fase tempran.


text:
Selekshon di U 15 ta sali rumbo pa Florida den buelo di AA pa partisipá na un torneo di CONCACAF di U 15 kaminda 40 pais lo partisipá.
HATO: Awe mainta nos selekshon di U 15 ta sali rumbo pa Florida den buelo di AA pa partisipá na un torneo di CONCACAF di U 15 kaminda 40 pais lo partisipá.
Nos lo ta den grupo huntu ku Republika Dominicana, Haiti i Nicaragua.
Coach di nos selekshon lo ta Gersinio Constansia i su asistent lo ta Ronnie Trouwloon.
Na total 18 hungadó a wòrdu skohé di diferente ékipo di U 15 di Kòrsou.
Keda pendiente pa mas informashon.
Nos kier a deseá nos selekson stimá di U 15 tur klase di éksito aya nan na Florida.
Dios bendishon boso salida i yega rikamente.


text:
MCB su sistema di pago Contactless ku Bankomatiko Smart Card ta riba merkado ‘Tap Tap i paga Fast, Fast!’
MCB su sistema di pago Contactless ku Bankomatiko Smart Card ta riba merkado
‘Tap Tap i paga Fast, Fast!’
Willemstad – Ku plaser Maduro & Curiel’s Bank ta anunsiá ku su tarheta Bankomatiko Contactless Smart Card awor ta disponibel na Kòrsou pa uso rònt mundu.
Lo finalisá instalashon di e terminalnan di pago na Kòrsou durante e simannan benidero.
Pa pago Contactless, konosí tambe komo Tap, ku un tarheta di Bankomatiko di MCB no tin mester di hinka bo tarheta ni bo PIN den e terminal di pago. Pa kompranan di 45 florin òf ménos na lugá di paga ku kèsh, bo ta simplemente TAP i kompletá e pago mesora. Pa bo seguridat tin un límite akumulativo pa pagonan Contactless konsekutivo, esaki ta NAf. 100,-. Na momentu ku bo surpasá e montante aki e terminal di pago mes lo indiká pa bo Chip i PIN pa kompletá bo pago. Asina outomátikamente bo pagonan Contactless ta wòrdu reaktivá te ora bo yega e montante di NAf. 100,- atrobe.
E rekisitonan pa por hasi pagonan contactless ku bo tarheta di Bankomatiko ta:
1: Bo tarheta di Bankomatiko mester tin e opshon pa e servisio di Contactless. Esaki bo ta rekonosé na e símbolo di Contactless bèrdè na banda drechi ariba parti dilanti di e tarheta.
2: Bo mester ta registrá pa e sistema di MCB Personal Online Banking.
3: Si bo tin bo tarheta di Bankomatiko Maestro Contactless kaba, òf bo risibí esun nobo, bo mester yama 466 1111 pa aktivá e opshon pa por hasi pagonan Contactless.
4: Bo mester tin un e-mail adrès pa risibí notifikashon kada biaha ku bo hasi un pago Contactless.
- E terminal di pago mester tin e símbolo di Contactless riba dje i e terminal mester ta aseptá Maestro.
Pa un temporada kaba MCB a emití e tarhetanan di Bankomatiko ku e posibilidat pa hasi pago Contactless. Bo por rekonosé e tarheta Bankomatiko Maestro Contactless na e símbolo di contactless bèrdè na man drechi ariba parti dilanti di e tarheta. Klientenan ku no tin un tarheta ku ta Contactless ainda lo risibí esaki ku e siguiente renobashon di nan tarheta. Komo un spesial di MCB, durante luna di yüli i ougùstùs, bo por remplasá bo tarheta di Bankomatiko pa esun Contactless sin gastu adishonal na kualke brènch di MCB (gastunan normal ta NAf. 10,60).
Transakshonnan Contactless ta kresiendo rònt mundu komo ku esaki ta rápido, fásil i seif. MCB su promé terminalnan di pago Contactless na Kòrsou pronto lo ta instalá na Subway, Pizza Hut, KFC, McDonald’s, Burger King i Domino’s Pizza.
Despues gradualmente MCB lo ekspandé tur su puntonan di benta di manera ku por hasi pagonan Contactless na tur establismentu riba nos isla ku tin un terminal di pago di MCB.
Pagonan Contactless ku bo Bankomatiko ta otro solushon inovativo ku MCB ta ofresé pa amplia e servisio efisiente na su klientenan. Pa mas informashon pa aktivá bo tarheta pa transakshonnan Contactless tuma kontakto ku MCB na 466 1111.
Kòrsou, 22 di yüli 20


text:
ORANJESTAD – Departamento di Obra Publico ta informa pueblo di Aruba en general cu diahuebs awo dia 16 di juli 2020 te cu diabierna 24 di juli 2020 lo cera Caya Captain Robert Rodgers den un solo direccion pa asina inicia cu e trabounan di drecha e acera banda di parkeerplaats di CMB San Nicolas.
Nos kier a informa cu e parkeerplaats di CMB San Nicolas lo no ta bay ta accesibel pa automobilistanan for di 16 juli 2020 te cu diabierna 24 di juli 2020.
Trabounan lo inicia for di 7’or di mainta te cu 4’or di atardi y lo indica e ceramento cu borchi y baricadanan di aviso.
DOW ta pidi tur automobilista, negoshinan y otro usuarionan pa tene cuenta cu e inconveniencia nan di e trabounan aki lo por ocasiona, pa cual nos ta pidi nos disculpa.


text: Bo ta na estado? Pabien! Ser mama ta un di e tareanan di mas bunita den bida, pero tambe un di esnan di mas difísil. Si bo tin hopi problema , ta bira difisil pa bo disfrutá di bo embaraso. Strès por tin mal efekto tambe riba e salú di bo yu. P’esei ta importante pa bo haña yudansa i guia, pa bo mes i tambe pa un bon komienso di e bida di bo bebi. Gemeente Rotterdam tin un programa pa esaki: Moeders van Rotterdam. Si bo ta pensa ku bo por hasi bon uso di e yudansa di Moeders van Rotterdam, òf si bo ke mas informashon, yena bo nòmber, number di telefòn i e idioma ku bo ta papia akibou. Nos lo tuma kontakto ku bo mas pronto ku ta posibel.


text:
Oranjestad – Sra. Rasmijn cu ta vocero suplente di Cuerpo Policial a splica, cu persona herida na cabes no tawata trata di ningun impacto di bala.
Aki ta sigui e relato oficial di parti Kpa.
“Loke ta e sucedido na tanki di Alto Vista , e victima masculino no tin herida di bala. E la haya un objecto manda riba dje cu consecuencia cu e la haya un herida na su cabez . Ambulance a bay cune HOH a haya tratamento medico avansa.
Ta trata di un pelea cu mester a tuma lugar na e tanki di Alto Vista .
Te cu awo no a topa cu nuin huls”.


text:
Fundacion Movemento ta Bida cu tristesa a tuma nota cu Eddy Ras a bai laga nos.
Pa hopi anja Eddy tabata juda FMTB den organisa e torneo di Jani Brokke Memorial .
E tabata pa nos un persona cu semper tabata cla pa organisa su parti di tennis unda e no mester a hanja judansa pasobra den su man tur cos tabata cana perfecto pa anjanan largo.
Tabata Eddy cu a puntra FMTB pa cambia e nomber di e torneo 60 plus pa Jani Brokke despues cu Jani a bai laga nos.
Ariba 16 di September 2017 FMTB a reconose Eddy meimei di tur deportista 60 plus pa tur su ayudo brinda na nos organisacion.
Nos kier a manda palabranan di condolencia y hopi forsa cu e perdida grandi aki na su senora, juinan, rumanan y famia.
Cu Eddy sosega na Paz.
Fundacion Movemento ta Bida
Harold de Miranda
Oranjestad 16 di augustus 2020


text:
KVK A TENE SU PROME REUNION CU MINISTER DI ASUNTONAN ECONOMICO
5 di october 2021, directiva di Camara di Comercio y Industria Aruba (KvK) a reuni
pa prome biaha cu e Minister di Asuntonan Economico, Comunicacion y Desaroyo Sostenibel, sr.
Geoffrey Wever. Puntonan di agenda tabata entre otro e “Landspakket” Aruba caminda ta importante pa
KvK, huntu cu e demas stakeholders, wordo y keda activamente envolvi den e procesonan di
ehecucion, ya cu lo tin impacto directo y indirecto pa comercio y Aruba su economia.
KvK a menciona e importancia di e reforma fiscal, incluyendo revision di e sistema di impuesto di
importacion y a referi na e situacion actual caminda cu e prijsnan di container y di productonan importa
ta sigui aumenta y probablemente lo resulta den un nivel halto di inflacion. KvK a expresa tambe e
importancia pa optimalisa e clima di inversion mas lihe posibel y introduci aspectonan pa mehora
compliance y fomenta un “level playing field” combatiendo e competencia injusto di actividadnan
comercial ilegal. Alabes, KvK a remarca cu gobierno a haci algun cambio den e leynan laboral, pero cu
esaki no a percura den e necesidad di comercio pa crea flexibilidad. Por ehempel a restringi e contracto
defini na un termino mas cortico di 24 luna en bes di 36 luna y a extende e pauze entre contractonan di
3 pa 6 luna cu ta hacie mas dificil pa un compania mantene y/of tuma empleado den servicio pa un
periodo ora mester di empleado temporal. E cambionan laboral ta trece consecuencia financiero
adicional pa e compania cu e no por carga mirando e clima financiero precario.
KvK a señala algun punto di atencion importante cu ta regarda e Registro Comercial den cuadro di e
cambionan y adaptacionnan den e Codigo Civil (Boek II) cu a drenta na vigor na januari 2021 y teniendo
cuenta cu lo bay tin mas cambio basa riba e recomendacionnan di Caribbean Financial Action Task
Force (CFATF) pa combati labamento di placa y terorismo. Entre otro, tur entidad legal di AVV’s activo
mester wordo transforma dentro di un periode di 3 aña pa un otro entidad huridico. AVV’s cu no ta activo
mas, mester wordo disolvi. Aparte di esey, KvK a expresa e intencion di desaroya productonan nobo y
organisa mas workshop y training pa por provee den e necesidad di e comerciantenan pa haya mas
informacion y conocemento di cierto aspectonan cu por yuda e compania mehora su operacion.
Informacion relevante pa comerciantenan ta p.e. e cambionan di ley laboral, e proceso con pa lanta un
compania, innova un compania, traha un plan financiero y metodo pa amplia e ganashi.
Minister a indica cu e lo formula y publica su vision economico prome cu fin di e luna aki, na unda
su enfoce ta riba un economia resiliente y atractivo pa inversionistanan. Actionnan concreto lo bay
wordo tuma pa berdaderamente stimula cierto sectornan prometedor. Lo bay tin atencion
debidamente tambe pa e projecto di incubation y desaroyo economico di e area di San Nicolas.
Minister a pidi KvK pa duna input pa yega na un plan realistico y cu ta wordo carga tambe door di
sector comercial. KvK lo sigui reuni cu diferente sectornan comercial pa haya feedback y asina
identifica e retonan cu ta stroba actividadnan comercial y oportunidadnan pa fortifica nos
economía, pa por trece esakinan bao di atencion di gobierno.
KvK ta gradici Minister pa e oportunidad di por a dialoga y ta confía cu lo tin un bon colaboracion y


text:
WILLEMSTAD — Despues di a solushoná algun problema chikitu, entre otro e kandela ku a surgi na Sentro Pro Arte tur kos ta kla pa nos ranka sali ku e di 14e Kareda/Kaminata APC Run 2016.
Informashonnan i Kambionan mas importante ta lo siguiente:
- E evento ta start i kaba riba e lugá di stashoná outo di SSK Schouburgweg 44. Djis serka di Sento Pro Arte.
- E ruta ta keda mesun kos. E start i e final so ta skùif
- Registrashon ta kuminsá for di 5’or di mainta, riba e lugá di stashoná outo di SSK
- E kaminata di 5 i 10 Km ta start 6 or di mainta.
- Tin 3 pòst di awe. na 3 Km. ( Kentucky saliña) 6 km.(Centrum Supermarket) i 9 km. (Snipweg promé ku krusada na Biesheuvel).
- E kareda di 5 i 10 k ta start 6.30 riba mes un ruta.
- E kareda di e muchanan ta start 7.30 un tras di otro.
- Premiashon ta tuma lugá 9.00 ‘or na mes un sitio.
Inskripshon a start:
- Djaluna 26 sèptèmber te djaweps 8.30 – 17.00 na edifisio di APC, Schouwburweg
- Djaluna 26 sèptèmber te djaweps 8.30 – 17.00 na kantor di Auto City, Saliña.
- Djamars 27 sèptèmber di 17:00 – 19:00 na SDK na entrenamentu di Trupial klup
- Tur dia te ku djabièrnè 30 sèptèmber 8 or di anochi via internèt na https://runsignup.com/Race/Register
- Djasabra 1 òktober di 09:00 – 17.00 na lugá di stashoná outo di SSK.
- Esaki ta únikamente pa esnan ku ta kana liber. Inskripshon pa e kompetensia di kana òf kore ta sera via internèt djabièrnè 8’or di anochi.
Pa mas informashon por yama Ruthsel Martina na telefòn 5615236


text:
ORANJESTAD – Un screen shot di un di e ministernan di gabinete demisionario Wever Croes cu wowo cera durante e apertura di aña parlamentario a bay viral, y a te hasta bira e enfoke di e mainta pa hopi envez di e momento mes na Parlamento. Ta trata di un potret di minister demisionario Xiomara Maduro cu su wowo cera. Sea cu e la pega soño of el a djis ceras u wowo un rato. Pa su mala suerte, un persona a screen shot e momento ey y e screenshot ey a bay viral. Loke a hala atencion, ta e forma con e mandatario a dal bek. Un momento cu a causa hilaridad pa hopi, mientras cu otronan a considere un falta di respet unda cu un persona ta cu wowo cera durante discurso di gobernadora. Un portal a capitalisa ariba y te hasta crea un ‘Challenge’ entre nan coleganan.
MINISTER A DAL BEK
Den un reaccion breve pa e portal aki, e mandatario a bisa: “Ma sera mi wowo un rato”, y splicando cu e tabata lanta for di hopi tempran di marduga caba. “Dus ni modo. Ta just humano” e mandatario a sigui bisa. Loke hopi a aprecia ta cu e mandatario, envez di rabia y bira ‘onsportief’, a bira e cos bek y a saca un potret cu su personal, tur para den un forma di ta na soño, como contesta pa un otro portal cu a yama e momento un ‘Xiomara Challenge’, y a pone e cabez “Cosnan cu por pasa”. Esaki ta mustra cu awendia cu social media, bo mester ta pendiente riba tur cos, y den un frega di wowo, bo acto por bira viral.
ORANJESTAD – E edificio ‘bieu’ di Aduane na Playa ta bira un proyecto di Vivienda. Director di DOW señor Marlon Croes a confirma esaki diaranson mainta: “Nos ta bay construi un Departamento di Aduana nobo na Barcadera y e Departamento di Aduana na playa cu ta bandona aworaki por wordo converti den un proyecto di vivienda cu lo bay duna un balor añadi na e centro di Oranjestad pa cu su funcionamento”. Mas detayes e director no a duna, riba e tema. Pero por lo menos ta conoci awor cu e edificio ey lo haya otro destinacion awor.
ORANJESTAD - Diaranson mainta na Infra Gebouw, Gobierno di Aruba a firma MOU cu Bohama pa e edificio nobo pa Departamento di Aduana. Aduana ya pa hopi aña ta den diferente edificio separa for di otro y esey nunca ta contribui na un bon spirito laboral. Un separacion asina nunca ta contribui na e cooperacion manera cu lo desea of mester. Aduana awo lo haya un edificio nobo na Barcadera caminda cu lo ta funciona tambe como punto central. Un edificio moderno cu ta cumpli cu tur exigencia y cu lo trece sigur un miho ambiente di trabou na Departamento di Aduana. Mes momento ta soluciona un problema hopi grandi cu tin na playa cu e edificio actual di Aduana cu ta decai y bashi y no ta hayando atencion. Prome Minister Evelyn Wever-Croes tawata presente y na Infra Gebouw y prome cu a firma e MOU hunto cu Director di Bohama, señor Sander Leijenaar, a gradici tur esnan envolvi cu a ta haci e proyecto aki un realidad.
ORANJESTAD - Segun resumen di awe 11 persona a recupera y un total di 19 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 10%. E cantidad di casonan activo di COVID-19 pa awe ta 160 y cantidad di fayecidonan relaciona cu COVID-19 ta na 170. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 8% pa dia.
ORANJESTAD – E vice presidente di Contraloria General di Aruba (conoci tambe como Algemeen Rekenkamer Aruba ‘ARA’) sr Frederick Nuboer a entrega su retiro na gobernador. Segun un comunicado di e propio instituto un dia despues, e motibo ta pasobra ‘den cuadro di bon gobernacion, funcionamento di Contraloria General como instituto mester keda garantisa’. Apenas un dia prome, fraccion di partido MEP den Parlamento a pidi pa ‘su cabez’ den un carta manda na prome minister Evelyn Wever, basa riba un incidente cu a tuma lugar den fin di siman. Aki sr Nuboer lo a keda deteni a base di ‘buracheria’ den publico. Lider di fraccion di e partido Shailiny Lee den un carta pa e prome mandatario a pidi e mandatario pa ‘tuma pasonan necesario pa garantisa cu integridad y bon nomber di nos Contraloria General keda na halto’. Aki tambe e parlamentario ta referi na e incidente cu a tuma lugar y cu a keda cubri pa medionan di comunicacion.
ORANJESTAD - Dialuna atardi a tuma luga e caminata pa inicia e campana di conscientisacion en conexion cu Dia Nacional contra Traficacion di Hende ‘Habri bo wowo’ cu a cuminsa for di Djispie’s place pa Plaza Daniel Leo. Prome Minister Señora Evelyn Wever-Croes y Minister di Husticia Rocco Tjon, na final di e discurso a duna nan remarke cortico enfatisando cu trafico y contrabando di persona tin consecuencianan grave.


text:
E luna aki, esta Augustus 2017 nos ta recorda cu 40 aña pasa nos pueblo a lanta para pa defende cu alma y curpa su autonomia, su libertad. Historia ta mustra cu den e eleccion di Staten di dia 17 di juni 1977 partido MEP un biaha mas a gana den forma aplastante obteniendo 5 di e 8 asientonan. Cu e victoria aki e pueblo Arubano a ratifica e mandato na MEP pa sigui cu e lucha pa libertad di e pueblo aki. Despues di e victoria aki ningun hende na Aruba por a imagina loke ta bay sosode. E formador di Gobierno Central, sr. Boy Rozendal a maniobra di tal forma pa laga e partido mayoritario MEP for di gobierno, esta sin respeta e decision di e electorado Arubano.
Principio y prestigio
Pueblo mirando cu un partido minoritario di Aruba, esta PPA a drenta gobierno Antiyano lagando MEP completamente afor, a dicidi bao guia di Betico Croes hunto cu Gobierno Insular y gremionan pa lanta protesta y pa respeta nos electorado Arubano. “MEP ta un partido di principio y prestigio cu no ta bay mendiga pa drenta gobierno. Entrante dialuna accionnan lo cuminsa. Lo bay tin escalacion di e accionnan, cual lo por desemboca den un independencia total di Aruba”, tabata palabranan fuerte y decidido di nos Libertador e tempo ey.
Dos sindicalista encarcela
Riba un dia manera awe 10 augustus, 40 aña pasa, dos sindicalista, esta Presidente di IOWUA, sr. Chinto Geerman (dfm) y sr. Juan Yarzagaray a ser encarcela pa motibo di un pamfleta cu nan a emiti dia 9 di augustus 1977. Den un reunion urgente cu a ser teni e anochi ey na Centro di Bario Noord, a dicidi cu lo bay Warda di Polis na Playa pa exigi libertad di e dos sindicalistanan aki. Hendenan tabata furioso y tabata tira piedra riba e polisnan. Despues a bay protesta dilanti cas di Officier van Justitie Arps. Durante e anochi ey a sigui reunionnan maratonico entre sr. Betico Croes, e lidernan sindical y sr. Arps na Bestuurskantoor. Pero esey no a duna ningun resultado.
Aruba den scuridad total
Su dia siguiente e sindicatonan den gran mayoria a proclama un welga general caminda a pone trabao abao, a subi caya y unda e sindicato di WEB tambe a notifica gobierno cu lo bay kita coriente y consecuentemente esey a trece problema pa suministro di awa. E welga general a isola nos isla, ya cu e comunicacion via telex a paralisa y e avionnan di ALM tampoco por a baha na Aruba. Henter nos comunidad a keda den scuridad total.
Mas laat den anochi a baha un avion yena cu Riot Comando for di Corsou bao guia di Castillejo Cova cu a bin marcha den cayanan di Oranjestad. E tension a sigui crece y pa dianan largo Aruba tabata paralisa. Aruba a bay plat!
Durante e protestanan dilanti Bestuurskantoor balanan cayente a cay, a tira riba e jeep di Betico Croes y tambe varios persona a wordo herida y e mesun anochi ey polis a distrui un auto Volkswagen cu dos ciudadano aden banda di Wilhelminastadion. Den tur e acontecimentonan aki e mayornan di Betico Croes a ser humilia, su primo y diferente otro personanan a ser herida y diferente lider di bario a ser persigui.
Hulanda a habri porta
Sinembargo e gran mayoria di pueblo no a sucumbi pa tur e intimidacionnan aki y den forma decidido a sigui lucha pa dianan largo. Locual cu a sigui despues di tur e accionnan aki ta cu sindicatonan hunto cu politiconan a dicidi cu a base di articulo 26 di Eilandenregeling lo bay manda un delegacion Hulanda. Finalmente gobierno di Hulanda a habri porta y a dicidi pa acepta un delegacion Arubano pa delibera tocante e futuro estatal di Aruba.
Esaki ta en breve locual a sosode durante Augustus Scur na 1977 y cu ta bay den historia como un periodo determinante den e lucha di e pueblo pa su libertad. Ta danki na e accionnan aki awe Aruba ta gosa di su Status Aparte, esta un pais autonomo den Reino Hulandes.
Ta pesey, laga e dianan aki ta dianan di reflexion pa un y tur den e pais aki realisa cu nos libertad, nos Status Aparte no a cay for di cielo, pero cu esaki a ser logra a base di sanger, sodor y lagrima.


text: Diaranson marduga a drenta informe di cu un auto lo a bolter riba Sasakiweg, mesora a dirigi patruya na e sitio. Na yegada di patruya na e sitio a bin encontra cu un Hyundai Getz shinishi cu tabata maneha pa un dama dibanda den e median benta. Segun e dama chauffeur a declara elo tabata bayendo direccion pabao cucoriendo velocidad halto y a dal den un buraco riba caminda. Esaki a causa cu e dama a perde control di su vehiculo, baha caminda prome cu bolter den banda den e median. Takelwagen a ser pidi na e sitio pa por a saka e vehiculo for di unda e tabata. Afortunadamente ningun persona a resulta herida.


text:
WILLEMSTAD – No tin sufisiente konosementu riba asbèst na Kòrsou. Esei e speshalista di asbèst Milangelo Isidora ta bisa. Pa Isidora ta inkomprendibel ku gobièrnu no a duna un anunsio di atvertensia ora ku e edifisio di Sentro Pro Arte a disparsé den vlamnan ayera. “Niun hende sa si tabatin asbèst den e edifisio ei. Si esei tabata e kaso, e ta bira puiru i ta bai den airu.”
E teater bieu, Sentro Pro Arte, a kima pa gran parti ayer’ anochi. No por a skapa e edifisio, konstruí entre 1965 i 1968, mas. Awe henter dia bomberonan tabata okupá ku trabounan di ekstinshon posterior.
Si inhalá asbèst, esei por kondusí na mesotelioma – un forma letal di kanser – pero tambe na kanser di pulmon i otro problema ku salú. For di 1993 ta prohibí pa konstruí ku material ku ta kontené asbèst. Poko despues a introdusí e regla ei na Kòrsou tambe.
Probabel
“Mirando ku a konstruí Sentro Pro Arte promé ku e tempu ei, tin un chèns chikitu ku tabatin asbèst den e edifisio”, Isidora ta trese dilanti. E echo ku e edifisio tabata sirbi komo un teater, ta hasi mas plausibel pa Isidora ku a usa asbèst: asbèst ta yuda dèmpel zonido.
Mientras ku kandela ta destruí hopi tipo di material, esaki ta e kaso ku asbèst solamente na temperaturanan riba 2000 grado Celsius. Ora tin kandela, e ta laga los di otro material i ta bai de aire. Pa sa sigur kiko ta e konsentrashon di asbèst den airu, mester midi esaki semper.
“Tur hende mester keda p’aden te ora proba ku tin asbèst i kon esaki ta influenshá e kalidat di airu. Despues lo por indiká ta kua areanan ta kore peliger.”
No tin mapa
Sentro Pro Arte no tabata e úniko edifisio bieu ku tabata deteriorá i for di uso. Jaïr Gonçalves di e ministerio di Salubridat, Medio Ambiente i Naturalesa ta rekonosé ku tin mas edifisio bieu ku kisas ta kontené asbèst. “Te kaminda ku mi sa, no a investigá i traha un mapa di esaki nunka a fondo. Posibelmente lo por tin papiamentu tokante esei despues di e insidente di ayer’ anochi, pero no tin nada konosí di esei aworakí.”
Hopi edifisio ta dekaí i na punto di bash’ aden. E arkitekto di restorashon Michael Newton ta haña ku gobièrnu mester stipulá regla kla i obligá doñonan di edifisio pa hasi mantenshon. Esaki ta kompliká pasobra hopi edifisio ta parti di herensia.
Plachi di golf
Tòg Newton ta kere ku e chèns ta chikitu ku e edifisionan ei tin asbèst: “Ta usa asbèst hopi pa dak kubrí ku plachi di golf. Bo n’ta topa e tipo di daknan ei riba monumentonan original.”
Segun e arkitekto esei ta posibel si, pero solamente si despues a konstruí algu aserka. “Na e renovashon di misa di Santa Famia, por ehèmpel, a renobá e dak ku plachi di golf. Ei lo bo por hañá ‘bo ku asbèst. Tambe si a pone un edifisio chikitu aserka, ta posibel ku a usa material ku ta kontené asbèst, pero nunka a usa material asina monumentunan original.”
Ayer’ anochi bomberonan a konsehá si pa tene bentana i porta será. Esaki no asina tantu en konekshon ku asbèst, sino relashoná ku molèster di huma.
Outor Elisa Koek


text:
ORANJESTAD – Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di Ponton/Tanki Leendert cu dia 25 y 26 juli 2017 lo bay construi dos verkeersplateau.
Dia 25 juli un verkeersplateau ta construiun verkeersplateau entre Ponton 38C y 38D y dia 26 juli lo construi e otro dilanti di Tanki Leendert 25.
Rutanan alternativa lo keda indica cu baricadanan y borchinan di aviso y e orario di trabou lo ta di 7’or di anochi y ta programa pa caba 3’or di marduga.
En conexion cu e trabou menciona Departamento di Obra Publico ta pidi pa tene cuenta cu e inconveniencianan cu lo por surgi pa cual nos ta pidi nos disculpa.


text:
Iniciativa di Prome Minister Mike Eman a produci mas di 100 graduado caba
ORANJESTAD – Dialuna mainta seis hoben di Grupo 10 di Formacion Social a ricibi nan certificado for di man di Prome Minister Mike Eman, e persona cu a bini cu e iniciativa aki, un bunita programa cu ta yuda hobennan na momento cu nan ta un poco perdi den bida y no sa e rumbo pa tuma.
Formacion Social a cuminsa cu apoyo di Hulanda y awor e ta wordo carga door di Gobierno di Aruba cu apoyo logistico di Marinierskazerne. Pa awor mas cu 100 hoben a finalisa e programa cu a yuda nan tuma e decision si nan ta sigui bay scol, of ta dicidi di drenta e proceso laboral. Un di e hobennan di Grupo 10 ya caba a haya trabou mientras cu algun otro ta e busca y e otronan a dicidi di sigui capacita nan mes mas ainda.
E hobennan cu ayera a finalisa cu exito e programa tabata Hector Manuel Carty; Randy Robert de Cuba; Ramsey Geerman; Joshua Heyer; Steven Maduro y Jorman Muñoz. Prome cu nan a ricibi e certificado, nan a scucha palabranan hopi alentador di Pastor Teo Orman, kende ta traha cu Formacion Social desde e segundo grupo cu guia spiritual. E discurso tabata uno tabata yena di motivacion y a duna nan e conseho pa nunca den e bida aki laga nada depende di suerte of mala suerte. “Hopi hende ta kere cu bida ta trata di suerte of mala suerte. Awe bo no ta aki pa suerte, abo t’aki pasobra bo a cumpli un aña cu e compromiso cu bo a tuma y di e mesun manera mester sali bay pafo. Bo no por biba depende di suerte, tur loke cu bo a siña ta pa bo practica den un mundo cu tin necesidad di hendenan prepara cu no por depende di suerte of mala suerte,” Orman a bisa e hobennan.
Commandant Timon van Dishoeck a bisa e hobennan pa semper den nan bida corda riba e tres lemanan cu por lesa tur caminda den Marinierskazerne: Forsa, Union y Dedicacion. Tur e tres balornan aki “boso hobennan tabatin mester pa pasa e prome fase di e formacion. “Combina esaki cu e orguyo cu Arubianonan semper ta sinti pa boso bay dilanti. Nos ta contento cu nos di Marinierskazerne por a duna nos contribucion na formacion di e hobennan aki.”
Ramsey Geerman, den nomber di su compañeronan, a gradici tur cu a guia nan durante e aña di Formacion y Prome Minister Mike Eman cu a bini cu e programa pa “yuda nos cu ta wordo yama cabes duro”. El a bisa cu nan no ta esnan cu e miho imagen na Aruba, pasobra ta wordo yama mucha di caya door di nan tatuahe y piercing. “Nos ta futuro di Aruba, y nos kier a mustra cu nos por, maske cu nos tin tatuahe of piercing. NO ta e imagen so ta haci kendenan nos ta, pero di nos curason tambe cu ta bati den nos pecho y mente, cu ta pone nan yama nos cabes duro pero cu a yuda cu nos a caba e programa. Mi ta hopi gradicido na e docentenan, kader y Prome Minister. Nos ta bay demostra nos sociedad kico tur nos por.”


text:
Oportunidad pa Trabou: UNDP Project Manager, (SISSTEM)
Project Manager Head of UNDP’s Expansion TEAM (Aruba) September 2019
Bo ta interesa pa traha pa expande Universidad di Aruba cu un facultad mas pa accomoda e SISSTEM Faculty? Tambe pa avansa e plannan di desaroyo humano sostenible? Si ta asina, esaki por ta e oportunidad pa bo. Pa e expansión di Universidad di Aruba, UNDP ta en busca di un:
Project Manager SISSTEM
(UNDP Faculty Expansion Team)
Programma financia door e di 11 EDF, di Union Europeo
cu base na Aruba
E meta principal di e proyecto SISSTEM ta pa duna educación ariba e nivel tercero (Bachelor’s and Master’s level) pero tambe pa ofrece research cu focus particular ariba e asignatura STEM. E SISSTEM Project lo resulta den un incremento di cantidad di hende cu expertisio y habilidadnan technico pa innovacion, desarrollo sostenible na Aruba, y den Caribe pero tambe den e islanan jama SIDS (Small Island Development States). UNDP a ser selecta como implementing partner pa e expansión di e facultad nobo aki, cu lo asegura y haci posibel e facilidadnan pa accomoda e Bachelor STEM program y Master’s program den sostenebilidad y como tambe un Instituto di Research nobo.
Obligacion y responsabilidadnan:
- Project management;
- Representacion y coordinación
- Communicacion
- Partnership building
E lo mester tin experiencia substancial den implementación di projectonan infrastructural grandi y size médiano financia den e región.
Pa mas información por click ariba e link aki: https://jobs.partneragencies.net/erecruitjobs.html?JobOpeningId=25977&hrs_jo_pst_seq=1&hrs_site_id=2
* * *Scroll To Top
- Macuto di Compras: 16 oktober 2021 October 15, 2021
- Macuto di Compras: 9 oktober 2021 October 15, 2021
- New gasoline price publication: 13 october 2021 October 13, 2021
- Macuto di Compras: 2 oktober 2021 October 4, 2021
- Macuto di Compras: 25 september 2021 October 4, 2021
- Macuto di Compras: 9 september 2021 September 9, 2021


text:
Sr. Pisas i Ombudsman a papia mas aleu den liñanan general tokante diferente tópiko ku ta di importansia pa desaroyo di Kòrsou, manera derechinan di mucha i e desaroyonan rondo di e situashon di COVID-19. Na final di e kombersashon, tantu sr. Pisas komo Ombudsman a ekspresá e disponibilidat pa den futuro sigui traha di forma konstruktivo riba e relashon di trabou entre gobièrnu di Korsou i e instituto di Ombudsman.
Entrega keho
Tur hende tin derechi di hasi un petishon na Ombudsman pa hasi un investigashon riba e manera ku un organo gubernamental komporta su mes den sierto situashon ku un siudadano of persona di legal.
Den media
Programa informativo Ombudsman 2020
Episodio 4 - Transparensha di Gobernashon
(Transmishon 3 novèmber 2020)
Orario di ofisina
Nos ora nan di ofisina ta di djaluna te ku djabierne.
Inloop: 08.30 - 11.30
Sita: 14.00 - 15.30


text:
HARBIN, CHINA – Jemyma ‘Golden Girl’ Betrian a bringa den wikènt tras di lomba den e torneo yama ‘Kunlun Fight 3’ na China. Akinan un biaha mas Jemyma a sa di bai ku e título máksimo. Den e torneo aki Jemyma mester a bringa dos biaha i gana ambos pelea pa por bai ku e título.
Den e promé pelea Jemyma a enfrentá e Portuges, Katia Pedrosa. Akinan Jemyma a terminá e pelea den promé asalto ku un nòkout tékniko. Den e final, Jemyma a bringa kontra E Meidie di China. Den e pelea aki Jemyma a logra gana pa desishon unánime, e skor nan tabata di (30-28 ,30-27 i 30-28).
Ku e viktoria aki, Jemyma a logra e título di ‘WLF woman kickboxing world champion gold belt.’


text:
Oranjestad: Dialuna den oranan di marduga, presencia di polis ta wordo rekeri na dos Kiosko den Havenstraat pa motibo di kiebro y ladronicia
Na yegada polis enberdad ta nota cu e dos kioskonan cu ta keda pazuid di e parkinglot di Kong Hing a ricibi bishita di ladron, aparentemente lo ta trata di adictonan ambulante kendenan lo a kibra y drenta horta den e kiosko di Lotto, Nancy Lottery y tambe den e Kiosko cu ta bende souveniers, Gift to go.
Polisnan a bin topa cu e fannan di e lugarnan benta patras di e kioskonan. Polis a purba haya contacto cu e doñonan di e kioskonan pero no tabata posibel pa yega den contacto cu nan y a dicidi di cera e kioskonan mas mihor cu ta posibel.
Den oranan di mainta na momento cu e doñonan yega, nan mes lo nota cu nan tabata victima di kiebro y ladronicia, nan lo por haci un denuncia y entrega un lista di tur loke a wordo horta.


text:
ORANJESTAD – Departamento di Asunto Social (DAS) kier informa na cobradonan di bijstand cu durante EXPOLABOR, dunadonan di trabao, agencianan di empleo, instancianan cu ta ofrece curso y entrenamento lo ta presente. Alabes lo tin oportunidad pa participa na diferente tayernan y/of lecturanan. Pa mas informacion, bishita e pagina di Facebook: EXPO LABOR ARUBA.
Alabes kier a recorda esunnan cu ta cobra bijstand cu a base di articulo 13 di Landsbesluit bijstandsverlening (LBBV), presencia di esunnan concerni na e EXPO LABOR 2017 ta obligatorio. Pa personanan cu limitacion cu ta ricibi un bijstand (gehandicapten uitkering) esaki no ta obligatorio.


text:
Nos ta sumamente kontentu di anunsiá ku riba djaweps 8 di yüli
Sentro Kultural Mangazina di Rei a risibí akreditashon mediante dos strea di e sertifikashon di
Blue Destination.
Pa risibí akreditashon pa medio di e sertifikashon di Blue Destination, Mangazina di Rei mester
a adaptá nan organisashon i hasié unu mas sostenibel. Durante e periodo di Covid-19
Mangazina di Rei a tuma nan tempu pa implementá tur e proseduranan i métodonan ku ta
rekerí pa kumpli ku e kriterianan stipulá. Danilo Christiaan i Izain Mercera di Mangazina di Rei ta
sumamente kontentu ku nan sertifikashon i awor lo bai sigui traha duru pa e di tres strea.
Direktor di Tourism Corporation Bonaire, Miles Mercera, Direktor di Kamara di Komersio,
Cherethy Kirindongo i tambe Diputado di Kultura i Enseñansa señora Nina den Heyer tabata
presente pa duna un palabra di felisitashon i motivashon na Mangazina di Rei durante e evento.
Danilo Christiaan, direktor di Mangazina di Rei a risibí e sertifikashon for di man di diputado
Nina den Heyer.
Señora den Heyer a bisa: ‘Mi ta felisitá Mangazina di Rei, sigur mirando ku ta e promé
organisashon kultural ku ta logra e sertifikado aki. Mangazina di Rei ta nos ehèmpel den e área
kultural di nos isla i mi ta konvensí ku e di tres strea tambe ta bini unbes!’
Bishitá www.bluedestination.com pa e rapòrt di Mangazina di Rei i tambe pa haña tur
informashon tokante sertifikashon di Blue Destination. Manda un email pa
project@kvkbonaire.com pa registrá bo organisashon òf kompania.
MANGAZINA DI REI PROMÉ ORGANISASHON KULTURAL KU TA RISIBÍ SERTIFIKASHON BLUE DESTINATION
Nos ta sumamente kontentu di anunsiá ku riba djaweps 8 di yüli


text:
Lo adapta varios ley actual pa duna Polisnan mas poder pa evita molester innecesario
ORANJESTAD, Aruba: Minister di Husticia, mr. drs. Arthur Dowers a propone pa bin cu e ley di combati molester (bestrijding overlast). Ta trata aki di un ley unda ta crea varios poder pa combati molester, manera esunnan crea door di gang, adicto y bendedonan di droga. E ta duna mas instrumento pa por mantene ordo publico y siguridad na un forma hopi mas eficiente.
E instrumento di nos leynan penal ta complica y hopi biaha ta tuma hopi tempo pa por actua den algun caso specifico. Den e ley aki ta crea podernan administrativo unda Minister por tuma medidanan, por ehempel casnan cu ta causa hopi molester, cu por ehempel tin bendemento di droga den cantidad chikito, unda e instrumento penal no tur ora ta duna e resultado desea como cu e cantidad di droga ta tiki, unda caso no por duna castigo of sigur no castigo halto. Cu e ley aki, awo lo bay tin poder pa por ehempel laga cera e cas pa un periodo y si tin mester permanente.
E ley aki ta crea e posibilidad pa anuncia areanan di risico pa siguridad, cual ta areanan cu ta conoci na unda tin hopi molester di gangnan, desordo, hortamento, vandalismo etc. y lo crea mas poder pa por controla. Lo bay bin cu e “gebiedsverbod” unda por prohibi personanan cu a comete cierto delitonan pa bay den un cierto area pa no causa problema eynan mas.
Tambe ta crea mas poder pa actua den caso cu tin eventonan grandi y unda ta stroba orden publico, creando molester pa por ehempel bisiñanan eybanda. Tambe a constata cu muchanan jong, hasta bou di 12 aña, cu ta riba caya te laat sin supervision di mayor, sa crea molester pa e bisindario. Lo bay bin cu instrumentonan pa por actua, unda mayornan por haya un orden pa nan yiu, cu mester ta bou di supervision di mayor.
E ley aki ta un di varios leynan cu Minister Arthur Dowers a bin cun’e pa por sigui combati criminalidad y pa garantisa siguridad na Aruba. Por pensa tambe riba cambio di e “Politieverordening”, introduciendo e “cameratoezicht” na Aruba y e cambio haci den “Landsverordening verdovende middelen” creando mas posibilidad pa controla personanan den forma preventivo tambe riba posicion di droga. Den e cambio di “Vuurwapenverordening” a crea mas posibilidad pa controla den forma preventivo riba posesion di arma.
E leynan aki, cu ta ehempel di djis algun di nan, a resulta masha exitoso. A base di tur e posibilidad aki a confisca hopi droga y hopi arma cu antes lo no por a confisca, si no ta pa e cambionan cu Minister Dowers a implementa.
Raad van Advies a entrega su conseho na Minister Dowers riba e ley aki. Den e conseho aki Raad van Advies a mustra nan preocupacion pa cu cierto podernan y instrumentonan nobo introduci cu den nan bista ta mucho estrecho.
Ministerio di Husticia ta trahando dia y anochi pa garantisa mas siguridad y tambe ta na altura di kico ta necesario pa por haci esaki mas miho y eficiente. Cu e ley aki lo por combati algun tipo di molester riba termino cortico, evitando cu mester cana e proceso penal cu por ta largo. Ministerio di Husticia lo contesta preguntanan di Raad van Advies y lo duna splicacion mas amplio riba e necesidad pa cu e podernan nobo aki, cu sin duda lo ta na beneficio di mas siguridad na Aruba.


text:
Reskoek
Reskoek [papiamentu: rèskuk/rèskoek] (Ingles: pancake, tambe hotcakes, griddlecakes, of flapjacks. Spaño: panqueque. Portugues: panqueca) ta algo di come traha cu hariña di pan, sucu (rasenchi) cu ta hasa den forma plat.
Historia[editá | editá fuente]
Den siglo 17 e reskoeknan aki a wordo traha na hanzesteden.
E trahamento di e reskoeknan aki asina yama "Dia di Reskoek" a sisti for di siglo 19: riba 5 di juni 1806 a nombra Lodewijk Napoleon pa e rey di emperado Napoleon Bonaparte. E tawata rey di Hulanda te 1 di juli 1810. Reskoeknan ta masha gusta na Hulanda. Pa celebra su nombramento como rey, a adapta e Dia di Reskoek Nacional. Tur aña 5 di juni tawata uzabel den un kring unda amigo y famia ta traha reskoek djey come nan. Tambe huesped tambe ta bonbini. Na hopi parti di Zuid-Holland ta wordo ainda manteni e tradicion aki.


text:
KRALENDIJK – Miembro di Konseho Insular (MPB) Edison Ellis ta kontentu i satisfecho pa e forma kon e gobièrnu ku su frakshon ta sostené, huntu ku UPB, ta atendé ku gobernashon di Boneiru, apesar di tur desafio i opstákulo ku nan ta konfrontando.
Edison Ellis: “Hopi hende no ta realisá ku mundu a pasa den un pandemia formal e último un aña i mei i ketu bai no por konta e lucha kontra e vírùs komo ganá. E impakto di e pandemia di Covid-19 drástikamente a kambia e moda di biba di hopi hende, inkluí e hubentut. Skolnan a sera pa un temporada, eksámen i otro eventonan posponé i servisionan di salubridat públiko a keda limitá.”Segun Ellis, por tuma nota kon e hòspitalnan di Aruba i Kòrsou aktualmente a yena i ku a kanselá operashonnan elektivo. Trabou den sierto sektornan tambe a keda limitá i sosialisá ku amigunan i famia a keda deskurashá. Hóbennan ta buska distraishon na bichnan i lugánan públiko, pa asina haña maske ta un tiki distraishon, pero esaki tambe ta keda limitá i hasta ta kastigabel pa lei.
Impakto
“Si nos tira un bista riba e impakto di Covid-19 riba islanan chikitu na mundu, por saka afó ku e islanan aki ta hopi vurnerabel pa shòknan eksterno ekonómiko i finansiero. E sektor di servisio por ehèmpel ta laba tin ora hasta te ku 70% di nan produkto interno brutu. Ta esakinan a kai afó, komo konsekuensia ku probesa a bula bai haltu. Ku probesa ta bin problemanan sosial i kriminalidat, ku aktualmente ta asotando sierto di e islanan aki, sin ku nan tin un bista ki dia e pesadia aki ta kaba”, segun konsehal Ellis.
Ellis ta sigui splika ku pa evitá ku Boneiru ta slep bai den dekadensia, e gobièrnu di MPB-UPB tabatin i te ainda tin un bon komunikashon ku e sekretario di estado Raymond Knops i e otro ministerionan. Esaki konkretamente a resultá ku a bin ku un skema di supsidio temporal pa gastunan salarial i pèrdida di entrada i e skema pa supsidio pa kompensashon di gastunan fiho i kanselashon temporal di pago di impuesto.
Plenchi di trabou
Segun Ellis, e proyekto di Plenchi di Trabou tambe ta bale la pena menshoná. “Plenchi di Trabou ta un punto sentral unda buskadó i dunadó di trabou por akudí pa informashon i servisio riba tereno laboral. Mi ta konvensí ku e mihó manera pa sali for di pobresa ta trabou. E gobièrnu di MPB-UPB ta hasi lo máksimo pa mantené trabou pa e pueblo boneriano.”
“Te ainda tin hopi trabou pa hasi. E aparato gubernamental ta den un re-organisashon, pa un mihó servisio pa pueblo, mester traha riba e maneho finansiero, hasta nos komo miembro di konseho Insular mester sa di hasi nos trabou mas mihó i stòp di reuní di mas den komishonnan fiho, ku solamente e meta pa tranka gobernashon i trata na sinta riba stul di gobièrnu”, Ellis ta trese dilanti, agregando ku “ta trabou tin.”
Barika yen
“Aparentemente nada no ta bon aki na Boneiru. Sierto elementonan ku barika yen, danki na e medidanan finansiero ku a keda akordá, i hasta sierto hendenan den eksterior ku òndersant i nada pa hasi, konstantemente kier purba di kibra e gobièrnu di MPB-UPB.” Esaki Edison Ellis di MPB ta trese dilanti.Ellis ta konsehá e hendenan aki pa peña saka, pasobra e gobièrnu aki mester sigui hasi su trabou te na final.
Ellis: “Te ainda Boneiru a skapa di konsekuensianan di un pandemia global. No lubidá ku goberná durante un pandemia ta sumamente difísil i ta mas ku klaro ku lo bo no logra tur bo ophetivonan, pasobra simplemente tin otro prioridat. Mira kiko ta pasando na Kòrsou, Aruba i St. Maarten.”


text:
KRALENDIJK – Fin di siman tras di lomba, Iron Order Bonaire a hasi donashon di hèrmènt na un hóben di 20 aña. Ta trata di un klup di koredónan di motosaikel. Resientemente e hóben Andruw Clappers a pèrdè un kantidat di hèrmènt ku e ta uza diariamente pa ehersé su trabou komo elèktrishèn. E tabata den e área di e molina na entrada pa bai Sorobon Beach, i algun antisosial a destruí su outo i a bai ku tur hèrmènt ku tabata den e outo. E famia a konta ku nan tabata kana den e área menshoná, esaki durante dia i a sospechá un vehíkulo ku a pasa nan ku hopi velosidat, momentu ku nan tabata kanando ku un distansia for di e outo, ku e hèrmènt nan aden. Momentu ku nan a regresá nan outo, a bin topa kuné destruí i tur hèrmènt a disparsé.
Esaki a pone ku e hóben Andruw Clappers no por kontinuá ku su trabou di tur dia, pa gana su pan di kada dia. E famia a keda hopi desapuntá ku loke a sosodé.
Iron Order Bonaire a tende loke a sosodé. Komo organisashon, un di nan metanan ta pa yuda hende den nesesidat. Nan a invitá Andruw na nan sentro kaminda nan ta reuní, i a sorprendé ku diferente kaha di hèrmènt nobo pa e ehersé su trabou. Poko despues un di esnan presente, a tende ku e ta bon den atendé ku koriente i pintamentu di mapa, nan a ofresé un trabou, loke el a apresiá. Despues ku Andruw a tuma loke miembronan di Iron Order Bonaire a entreg’é, el a ekspresá for di su kurason loke nan a hasi pe.
“Hopi danki na Iron Order Bonaire pa e donashon. Sin e hèrmèntnan mi no por hasi niun trabou i di otro banda, ta difísil pa mi yega na hèrmènt nobo, debí na e asuntu di COVID-19. Esnan ku a hòrta mi hèrmèntnan, no sa nifikashon i balor ku nan tin pa e doño. Mundu ta rondó”, Andruw a bisa. Riba potrèt momento algun di e miembronan di Iron Order Bonaire, a hasi entrega di diferente kaha ku hèrmènt nobo.


text:
Prome Minister Evelyn Wever-Croes: Hunto pa yuda Aruba: E RADIO TELETHON NACIONAL “HAPPY TO GIVE BACK” EXITO TOTAL Den 48 ora a logra e suma di Afls. 211.461,91.
Prome Minister Evelyn Wever-Croes:
Hunto pa yuda Aruba:
E RADIO TELETHON NACIONAL “HAPPY TO GIVE BACK” EXITO TOTAL
Den 48 ora a logra e suma di Afls. 211.461,91.
Prome Minister Evelyn Wever-Croes a felicita organisadonan y tur esnan cu a uni e fin di siman aki pa yuda esnan den necesidad pa medio di e radio telethon nacional “Happy to give back” cu den 48 ora a logra e suma di 211.461,91. Prome Minister Evelyn Wever-Croes a expresa su gratitude na comunidad di Aruba pa a acudi na a yamada pa haci nan donacion. E placa cu a wordo recauda ta bay pa yuda e fundacionnan; Fundacion Pa Nos Comunidad, YMCA y Fundacion Ban Uni Man Pa Cria Nos Muchanan.
“E bunita di esaki ta pa mira nos hendenan uni hunto na medionan di prensa, radio y television kendenan di boluntad grandi a bin hunto cu CEDE Aruba pa yuda esnan den necesidad durante e crisis di Covid aki. Danki na Top 95 FM, Hits 100, Latina FM, Blue FM, Canal 90, Cool FM, Fresh FM, Heart Radio, Magic FM, Bo Guia FM, Caliente FM, TeleAruba y Elite studios”. Danki pa boso generosidad”, Prome Minister a expresa.
Prome Minister ta recorda nos comunidad cu ta den union so nos lo sali for di e crisis di Covid cu a bati na nos porta 5 luna pasa lagando atras un impacto grandi cu nos pais no a pasa aden prome.
“Covid a dal nos pais hopi duro y e ta trece retonan cada dia cu ne, algun mas pio cu otro. Pero e crisis aki a saca tambe e bunita di nos y mi ta gradici comunidad cu a contribui na e radio telethon nacional aki “Happy to give back”. Un danki especial na e organisadonan cu a haci posibel y no a descansa pa 48 ora, a traha hunto y surpasa tur e retonan pa logra esaki. Un bunita ehempel y inspiracion y mi ta sigur cu nos lo sali di e crisis aki tambe si nos uni”, Prome Minister Evelyn Wever-Croes a enfatisa .


text:
mikel schreuders
-
News
Mikel a mira accion un biaha mas
Mikel Schreuders a mira accion un biaha mas na Weganan Olimpico Tokyo 2020 Awe trempan ora di Aruba, nos atleta…Read More »
-
News
Mikel a mira accion
Mikel Schreuders a mira accion awe mainta Despues cu diasabra madruga nos atleta di tiro Philip Elhage tabata e prome…Read More »
-
News
Weganan Olimpico cla pa start
Nos tres atleta nan lo mira accion den e prome siman di Weganan Olimpico Despues cu diabierna awor e weganan…Read More »
-
News
Pre-seleccion Tokyo 2020
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020. Na vispera di e…Read More »
-
Lima2019
Mikel ta finalisa na Lima
Landado Mikel Schreuders a finalisa su competencianan den e Weganan Panamericano na Lima, Peru. Diabierna anochi Mikel a landa e…Read More »
-
Lima2019
Mikel lo landa Final B den 50m liber
Mikel Schreuders lo landa un final B den e 50m estilo den e Weganan Panamericano Lima 2019 Sigur no su…Read More »
-
Lima2019
6 lugar pa Mikel
Mikel Schreuders ta keda na di 6 lugar den e gran final di e 100m free na e Weganan Panammericano…Read More »
-
Lima2019
Mikel den Final A
BREAKING NEWS: Landado Mikel Schreuders ta den e gran final A den e 100m estilo liber cu e di tres…Read More »
-
Lima2019
7 lugar pa Mikel
Mike Schreuders ta keda na di 7 lugar den e Weganan Panamericano Lima 2019 E landado di Aruba a wanta…Read More »
-
Lima2019
Mikel lo landa final A
Mikel Schreuders lo landa e final A den e Weganan Panamericano LIMA 2019 Un resultado historico pa Aruba den landamento.…Read More »